text:
Iyo turi kumwe nayo mu rugendo ni intwari ku rugamba
Igice cyambere: ikibazo cya mbere cyo kwibaza mbese ubu ndi kumwe na nde mu rugendo?
Muri iyi isi umukristo aba afashe igihe mu ntambara kandi ntabwo byoroshye kuko ibishaka kumira ubuzima bwe, imibereho ye ni byinshi kandi reka turwane nabyo nuko twebwe abakizwa nta cumbi tuyifitemo. Iwacu ni mu ijuru niho dutegereje ko umukiza azava.
Matayo 8:23-26 “Yikira mu bwato, abigishwa be bajyana na we. Umuyaga uba mwinshi mu Nyanja, ubwato bwabo burarengerwa n’umuraba wisuka muri bwo, ariko we yari asinziriye. Baraza baramukangura bati ‘’Databuja, dukize turapfuye.’’ Arabababaza ati’niki kibateye ubwoba, mwabafite kwizera guke mwe? Maze arabyuka acyaha umuyaga n’inyanja, biratuza rwose”.
Turimo tuganira aya magambo nungutse ibintu byinshi kandi by’ingenzi tugomba kwitaho nk’abantu bari mu rugendo kandi bazi neza aho bava naho bajya.
Kumenya niba uri kumwe na Kristo muri runo rugendo ni ingenzi cyane mu buzima. Yikira mu bwato ajyanana n’abigishwa be. Hari igihe abantu bata inzira hanyuma bagata Imana bakagira ngo baracyari kumwe nayo. Mwene data ibyaha ni imwe mu mbogamizi zituma Imana itagendana nawe. Muri kumwe nayo? Uracyari umwana nayo ikakubera Data? Kubara 33:15 Mose aramubwira ati” ubwawe nutajyana natwe ntudukure ino”.
Iyo Kristo ari mu ruhande rwacu umubisha wacu ntawe! Kugendana na Kristo mu rugendo harimo inyungu nyinshi haba kuri wowe ndetse n’abo muri kumwe.
Reka mbibutse iby’umugabo w’Intwari Samusoni uvugwa mu gitabo cy’abacamanza guhera mu gice cya 13. Abanzi be bajyaga bamuboha hanyuma kuko yari afite ibanga muri we, ya migozi akayica, agatambuka yemye.
Ikintu gikomeye, iyo turi kumwe na Kristo mu rugendo turanesha kandi tugira ubutware kubishaka kuturwanya.
Iyo dufite Imana muri twe ibigoyi by’umwanzi ntabwo bidufata turabinesha. Abacamanza 14:6 ‘Maze umwuka w’Imana amuzaho cyane ,arayitanyagura nk’uwatanyaguza umwana w’ihene, kandi nta ntwaro yari afite mu ntoki” ibi bigaragaza imbaraga Imana iha abamwizera ndetse no kunesha kubonerwa muri Kristo Yesu.
Mbibutse ko hari umunsi yamennye ibanga hanyuma aritigisa agira ngo Imana iracyari mu ruhande rwe ariko siko byagenze yasanze yataye Imana. Abacamanza 16:20 “maze aramubwira ati wapfa Samusoni, abafirisitiya baragusumiye. Arakanguka yibwira ko yisohokera nk’ubundi akikunkumura, ariko yari atazi ko Uwiteka yamuretse”.
Hari igihe abantu baba mu buzima bwo kumenera abadayimoni amabanga hanyuma bakifatanya nabo bakikebuka bagasanga Imana yabaretse. Samusoni yazize kumena ibanga. Niba warataye Imana mu rugendo rwawe isuzume uyu niwo mwanya wawe kuko agufitiye imbabazi. Guteg kwa kabiri 4:4 ‘ Ariko mwebwe abifatanije n’Uwiteka Imana yanyu muracyariho mwese uyu munsi.”Garukira aho kuko abifatanije n’Imana barariho kandi baguwe neza.
Imana ibahe umugisha ndabakangurira gukurikira ibindi bice bisigaye.
Ev.ndagijimana.donath@yahoo.fr


c: text/html

text:
Ntiwasarura ibitandukanye n’ibyo wabibye!
Ntimuyobe: Imana ntinegurizwa izuru, kuko ibyo umuntu abiba ari byo azasarura. Abagalatiya 6:7
Intumwa Pawulo, muri izi mpuguro yahaye Abagalatiya arahuza ibyo kubiba no gusarura nk’ikintu cyashyizweho n’Imana. Aravuga ati ‘’rwose ntimuyobe,’’kuko Imana itanegurizwa izuru, ahubwo ko ibyo umuntu abibye, ajye ategereza n’imbuto zabyo azazibona.
Iri hame rihoraho ibihe byose kandi rirakora pe. Byaba bitumvikana umuntu abibye imbuto runaka agashaka gusarura ubundi ubwoko. Uramutse ubibye ibigori mu murima wawe ntabwo wategereza gusarura ibishyimbo.
Ibyo umuntu abibiye mu mubiri, abisarura muri uwo mubiri, ibyo ubibiye mu Mwuka nabyo ubisarura muri uwo Mwuka. Umuntu ubibira mu mubiri asarura kubora. Iyo ubibye umujinya, ishyari, urwango ntugategereze gusarura ibitandukanye, kuko ibyo umuntu abiba nibyo asarura.
Nuramuka ubibye ubunebwe mu murimo w’Imana, ugategereze ko Imana izagira umwete mu gukora ibyawe, uba umeze nk’umuntu ujya kureba imyenda ye ku mudozi ataradodesheje, nta kindi bagukorera keretse kuguseka.
Ntiwahora uhiga imihigo mu nzu y’Imana nta numwe usohoza, ngo ujye uhora ubaza Imana impamvu idasohoza amasezerano.
Ntabwo wabiba kwanga abandi ngo wifuze gusarura gukundwa, ntabwo wabiba umujinya ugirira abandi ngo usarure ubugwaneza. Iyo ushaka umusaruro mwiza, utegura kubiba ibyiza, kuko iri ni ihame ry’ubuzima busanzwe ndetse rinikora mu buryo bw’Umwuka ko ibyo umuntu abibye aribyo asarura. Ntiwabiba gusuzugura abandi ngo utegerezee kubahwa.
Mbere yo kwinubira umusaruro w’ibyo ubona, gerageza gusubiza amaso inyuma urebe neza ibyo wabibye.
Duharanire gukora ibyiza, Imana izatwitura ibyiza natwe.

robotstxt: allowed

filter: keep


text:
Imbaraga z’amasengesho nizo zonyine zifite ububasha bwo kwirukana ikigeragezo cy’ubugumba
UBURYO BUTANDUKANYE BW’UBUGUMBA
Kugirango dusohoze neza inshingano zo kubaka itorero rya KRISTO ,Twahawe umwuka wera w’Imana ihoraho ,kugirango atuyobore ndetse ninawe ushoboza buri wese muri mwe kwakirana ijambo ry’ IMANA umutima unyuzwe (umutimanama)
Nimurwo rwego mur’iyi myaka tugezemo cyane cyane mu mwaka w’ikinyagihumbi cya 3, ijambo ry’Imana ryagaragaje imbaraga n’ubutware cyane cyane mu gutegura (abari n’abategarugori)
Dufate urugero muri Bibiliya rw’umugore warwanye urugamba kandi agatahana intsinzi,uwo mugore yabonye intsinzi idasanzwe kuko urugamba rwe yabanje kwiyeza kuko yari yasobanukiwe ko urugamba arwana rwaba urugamba rw’umubiri , ariko inkomoko yarwo ni intambara z’umwuka.
Dufungure Bibiliya zacu mu gitabo cya
I Samuel1: 1....Aho muri icyo gitabo turabonamo inkuru tuzi neza z’umugore witwa HANA umugore w’ingumba utarabyaraga kandi mukeba we yarafite abana .
-Tugiye gutangira dusoma imirongo ibiri itangira y’icyo gitabo cya I Samweli dufatanyirize hamwe kumva uko ikibazo cyatangiye.
I Sam.1:5 Handitwe ngo:ARIKO HANA UMWE MU BAGORE BA ELUKANA YAMUHAGA IMIGABANE IBIRI KUKO YAMUKUNDAGA ARIKO RERO UWITEKA YARI YARAMUZIBYE INDA IBYARA.
Niba dufashe izo ngero nibyo bidufasha kugaragaza neza ibibazo n’inzitizi mushobora guhura nazo mu mibereho yanyu ( mu bugingo bwanyu)
ibyo rero bikurura intambara mu buryo bubiri bukurikira.
-1.INTAMBARA ZO MU MUTIMA:
Ni intambara ziza ziturutste mu mutima wawe kuko ufite ikibazo noneho umutima wawe ugatangira kukwereka uruhare rwawe cyangwa amakosa wakoze cyangwa ingorane wikururiye cyangwa intambara ufite zishingiye ku miterere cyangwa uko uremye cyangwa uko asa kandi akaba nta nuburyo buriho bwo kubihindura.
hakwiyongeraho ibyo ukabona ibiguca intege ,noneho ukumva ntayindi nzira ihari wanyuramo kugirango ubone ku migisha no kuri ya ntsinzi YESU yaduhaye ku musaraba i Goligota.
-2.INTAMBARA ZITURUTSE HANZE:
Intambara za mbere ziturutse hanze niz’abantu muturanye nabo mukorana,abo mukunda kubonana kenshi (rimwe na rimwe haba
harimo bene data musangiye kwizera)ibyo abo bantu bakugaragariza ,bagukorera cyangwa bakuvuga ,ndetse bashobora no gukoreshwa nabo muhanganye mutavuga rumwe ,kugirango bakuzitire ubure inzira wacamo kugirango usohoke mu kibazo urimo kuko ntibaba bashaka ko wabona intsinzi.
*IZO MPAMVU ZOSE TUVUZE HARUGURU ZIRATWEREKA KO URUGAMBA RWO KUBURA URUBYARO (UBUGUMBA)MBERE YO KURURWANA NI UKUBANZA KWEZWA BY’UKURI.
Twamaze kuvuga ko ubugumba (cyangwa kubura uburumbuke ) biri uburyo bwinshi ariko ,ubugumba ubwaribwo bwose kuburwanya kubwirukana bisaba kwinjira mu mwuka.
Imana yiteguye kutuneshereza no gukora impinduka .
Ikintu cy’ingenzi ni ukumenya ko ingorane zose namakuba abantu banyuramo muri iyi si biterwa nisi yumwuka ( le monde invisible)
.INGERO:
-Intambara ziboneka n’ubushyamirane bikunze kuba hagati y’igihugu n’ikindi ,mu miryango no mu moko uturere cyangwa ibihugu byibihangange bishaka impinduka muri politiki cyangwa mu bukungu cyangwa mu bya gisirikare n’ibindi.
-Amapfa ’ ubutayu ,ibiza imyuzure ,inkangu,imitingito ibyorezo n’ibindi biba mu gihugu mu turere no mu migabane( continents)
-Ihungabana ry’ubukungu ,ubukene bwibasira igihugu cyangwa umugabane runaka.
-Ubucakara bukorwa n’abantu ku buryo bugaragara cyangwa ubucakara butagaragara bukorwa mu bundi buryo( politiquement ,comventionnelement)
mu buryo bw’ubukungu ,no mubundi buryo .
-Intambara cyangwa ubushyamirane biboneka mu miryango( mu bashakanye ,urubyaro n’ibindi
-Kubyara abana mu kajagari bakabura uburere
-Imyitwarire y’abantu itandukanye ,(abashakanye,abana,abandi bantu bo mumuryango ........ Nubwo twavuze ko ayo ibyo bibazo by’ubugumba biba byaturutse kuri satani ( monde spirituel imvisible)abo bantu bose twavuze bashobora kugira uruhare rugaragara mu kongera ubukana muri cya kibazo noneho ikigeragezo kikaba cyahindura isura.
1-UBUGUMBA BUSANZWE (KUTABYARA)
Ni ikibazo umugore aba afite cyo kudasama mu ngingo ze z’imyororokere haba harimo ikibazo (ariko aremye,cyangwa arwaye cyangwa atazi igihe cye cy’uburumbuke hari n’igihe umugabo ariwe uba afite ikibazo ariko urugero twasomye muri Bibiliya HANA niwe warufite ikibazo cyo kutabyara)
Ubusanzwe ntabwo bikwiriye ko umukristo kazi ,umujakazi w’Imana yabura urubyaro,mu gihe ubushake bw’Imana mwizeye ,kandi mukorera yavuze mu gitabo cy itangiriro iti:’mubyare ,mwororoke,mwuzure isi,
Itangiriro 1:28 <<Imana ibaha umugisha ,irababwira iti:
"MWOROROKE MUGWIRE MWUZURE ISI ,MWIMENYEREZE IBIYIRIMO ,MUTWARE AMAFI YO MUNYANJA,N’INYONI N’IBISIGA BYO MUKIRERE N’INYAMASWA N’IBIHUMEKA BYOSE BYIGENZA KWISI.>>
-Abagore badakijijwe barabyara kandi bakarera abana babo ariko nabyo ugasanga biri mu mugambi w’IMANA wo kubarinda no kugirango babashe kubaho neza kuri iyisi.
-Abagore bakijijwe b’abakristu bagomba kumenya ko ari aba byeyi mu buryo bw’umubiri kandi n’ababyeyi mu buryo bw’umwuka.
Nicyo gituma amatorero y’uturere agira imbaraga ni igihe abana bacu batoya iyo babyirutse bazi Imana kandi bayubaha,bazakura bazi igitinyiro cy’Uwiteka’kandi mu gihe cyabo bazakora umurimo ukomeye wo guhererekanya ubutumwa bwa Yesu Kristo igisekuru ku kindi gisekuru.
2- UBUGUMBA BWO MU BURYO BW’UMWUKA
Ni ukutamenya cyangwa kudasobanukirwa n’ibyanditswe byera kubyakira no gushyira mu bikorwa ibyo ijambo ry’Imana ridusaba.
-Hariho abagore bamwe binjira mu materaniro saa tatu,ariko kuburyo uramutse umutunguye saa yine akaba atashobora kukubwira ijambo ryigishijwe byibura muri make mu gihe urimubajije.
-Hariho abagore badashobora byibura gukora byibura amasengesho yisaha imwe ku munsi.
-Ibyo ni nkuko hari abagore bamara icyumweru cyose batarafungura Bibiliya zabo, ababyeyi bameze gutyo ntiwabasha kubatandukanya n’abandi kuko haba kucyumweru n’indi mirimo yo ku rusengero usanga bose ari abanyedini(abakristu)
-Ni buryo ki umugore yamenya ibyo asabwa cyangwa ibyo abuzwa gukora kugirango agendere mu bushake bw’ijambo ry’’Imana kandi ni uruhe ruhare yagiramo rugaragara nk’umukristo kaziwakijijwe?
-Ni gute umugore yakubaha Imana mubyo akora byose?
-Ni gute umugore yanesha mu ntambara zose ahura nazo ,mu gihe usanga mu miryango imwe n’imwe umugore atitaweho cyangwa ariwe uri kurwego rwa nyuma mu muryango? ese ubundi ni rihe tegeko rimuhesha intsinzi kuburyo yayitegereza yizeye ko bishoboka kandi ko yabyitirirwa?
3-UBUGUMBA MU BUMENYI RUSANGE
-Ni ukubura ubushobozi bwo gukomeza amasomo
-Kubura ubuhanga bwo gutunganya neza akazi ushinzwe
-Ni wa muntu usanga afite ibitekerezo byagutse ariko uwo muntu agahora buri gihe nta bushobozi afite bwo kubishyira mu bikorwa ( murwego rwa tekinike cyangwa ,ishoramali,kuba atazwi ,nta bujyanama........)
-Uwo muntu aba ari muzima atari umusazi,ndetse nubwo hakorwa isuzuma bumenyi ashobora gutsindira isoko cyangwa akazi , ariko abantu ugasanga nta kizere bagira cyo kumuha umurimo ukomeye,cyangwa kumutuma mu bantu biyubashye.
Izo nazo ni ingaruka zubugumba mu buryo bw’umwuka.
4 - UBUGUMBA BW’IJAMBO ( Imvugo,urulimi ,imivugire)
-Akenshi usanga amagambo uvuga nta reme ntabwo afite ubuhamya bw’umuntu w’umukristo,akenshi ugasanga nta mbuto wera mubyo uvuga ,abana bawe ,abakozi bacirirtse ugasanga bagusuzuguye kubera ibyo uvuga byuzuye mo ubupfapfa,akenshi ugasanga bigana amagambo uvuze bakayasubiramo hato na hato ,ibyo bigaterwa n’uko akenshi amagambo avuga nta magambo agira yubaka abandi cyangwa yubaka ubwami bw’Imana
Umugore w’umukristo agomba kumenyesha abandi ibyo Imana ivuga mw’ijambo ryayo.
Izo ni ingaruka zituruka k’ubugumba bwo mu buryo bw’umwuka.
5-UBUGUMBA BWO KURUMBYA IMYAKA MU MURIMA
-Kubyerekeranye no kurumbya imyaka mu murima aha turashaka kuvuga igikorwa cyo gutegura neza ubuhinge ukabiba :uhinga umurima munini ukabiba mo imbuto ubona zikwiye ariko wajya gusarura ugasanga n’imbuto wabibyemo nizo usaruyemo bijya kungana,mbese ugasanga umusaruro uragayitse
-Kandi nubwo uhinga ukarumbya ubutaka bwawe burimo ubutunzi bwinshi, ariko abagore b’abakristo usanga aribo bafite amarira menshi no kubugumba (kurumbya) mu buryo butandukanye bagira bati nta kigenda.
6. UBUGUMBA BWO KUBURA AMAFARANGA(umutungo fatizo ,igishoro, umushahara...)
Usanga umuntu afite umushahara mwiza ariko wareba ugasanga nta bintu yagezeho bigaragara ,iyo agiye guhembwa usanga hahise haza ibibazo bikomeye byihutirwa bituma yica gahunda yari yarateguye ,kandi uwo umuntu agahora buri gihe ari mu mibereho mibi n’amadeni adashira ugasanga ntaho ataniye nabandi bashomeri.
-usanga umuntu nkuwo atagirirwa ikizere ndetse ntibashobora kukunyuzaho ubutumwa bw’amafaranga ,yewe niyo ugize ikibazo gisaba amafaranga ntabwo byoroshye ko wayabona nyamara abandi begeranye nawe cyangwa muturanye iyo bagize ikibazo wa wundi wayakwimye araza akayabaha ureba kandi bitagoranye na gato.
-Utangira umushinga runaka ugasenyuka utamaze kabiri,ukora bisinesi runaka wabiteguye neza wajya kubona ukabona wa mushinga wahombye cyangwa urahagaritswe,ku mpamvu zidasobanutse kandi bikarangira bityo bikibagirana.
Ubwo bugumba (cyangwa kubura uburumbuke )bigira ingaruka kw’itorero rya Kristo bituma ibyo itorero rikora bitagera ku ntego yaryo ,kubera ubukene usanga bwarabaye akarande(bwarashinze imizi )muri bene data b’abakristo
MBESE NI GUTE ABAGORE BASHYIGIKIRA UMURIMO W’IMANA MU GIHE NABO BAKIRI MU BUKENE ?
Nyamara nubwo bimeze bityo hakaba hariho ubwo bukene ,abisi bashaka ubutunzi bamwe batanga amafaranga yabo mubapfumu kugirango bizinesi zabo zigende neza (babone promotion ku kazi)
Iyo bagiye kureba uwo mupfumu cyangwa uwo muntu bavuga atanga ishaba ,usanga bitwaje ikintu mu ntoki kugira ngo agihe uwo mupfumu uramuragurira (kumuhanurira)kugira ngo umuti baza kumuha ukunde ukore
wenda harubwo bajyana icupa ry’inzoga (ariko ihenze),harubwo bitwaza isake intama ihene ,igitoki kiza kinini inka ,nibindi......
IGITANGAJE
Nyamara iyo byose byanze bakaza kureba PASITERI,(umuvugabutumwa,umutambyi,umuntu wese uhagarariye itorero) baza n’amaboko masa nta kinntu bitwaje nkituro cyangwa ishimwe ,kuko baza bavuga ngo umukozi w’Imana aradusengera ku buntu kuko ari gukorera Imana
Nawe nimwibaze muza kureba abakozi b’Imana mukaza mujenjetse nta mwete n’ubushake mwabishyizemo ,ese ni gute Imana izabungukira mubyo muri gukora
haba mu bukungu mu mafaranga no mwiterambere bizashoboka bite mu gihe mujya kwa Satani nabakozi be mukagenda mwasahuye ingo zanyu noneho mwaza ku Mana ifite byose mukaza na maboko masa?
Buri wese ku rwego rwe izi nyigisho ziramureba ,azagenda azisobanukirwa buhoro buhoro bitewe nuburyo tuzagenda turushaho kuboherereza izindi nyigisho muzarushaho kubona impinduka mu bugingo bwanyu.
Ubwanditsi


text:
Ku cyumweru tariki 6 z'uku kwezi, intambara hagati ya RCD-Goma n'umutwe wa forces négatives Mudundu 40 yari ikaze. Urufaya rw'amasasu rwumvikanaga mu nkengero z'umugi wa Bukavu uhana imbibi n'u Rwanda ku mugoroba. Abatuye uwo mugi baremeza ko uri hafi kujya mu maboko y'uwo mutwe wa Mudundu 40.
Intandaro y'imirwano ni ifungwa ry'uwahoze ari guverineri wa Kivu y'amajyepfo wari uherutse gutorerwa kuyobora uwo mutwe. Ubusanzwe uwo mutwe wagenzuraga akarere ka Walungu kari mu birometero biri hagati ya 70 na 60 uvuye i Bukavu.


text:
Igitabo cya Gaël Faye cyahawe igihembo gikomeye cyane mu Bufaransa cyitwa Prix du Premier Roman (First Novel Prize) gisanzwe gitangwa ku banditsi batarubaka izina bari mu kigero cy’imyaka hagati ya 18 na 30.
RFI itangaza ko Gaël Faye yahembwe yarushije mu buryo bukomeye abanditsi yari ahanganye na bo ndetse byemejwe n’akanama nkemurampaka kashimye igitabo cye kuva mu cyiciro cya mbere.
Uyu muraperi umaze amezi make yinjiye mu mwuga wo kwandika ibitabo yahembwe mu muhango wabaye kuwa 4 Ugushyingo 2016 ahitwa Le Procope mu Mujyi wa Paris.
Yari ahanganye na Maëlle Guillaud [wanditse Lucie ou la vocation], Guy Boley[wanditse Fils du feu], Frédéric Gros[wanditse Possédées] ndetse na Stéphanie Vermot-Outhenin [ufite igitabo cyitwa La Straniera].
Igihembo ‘Prix du Premier Roman’ bagihaye Faye giherekejwe n’ibahasha irimo ama-euros 3,000. Iki gihembo cyaherukaga guhabwa umwanditsi witwa Victor Cohen-Hadria, mu mwaka wa 2010 kubera igitabo yise ‘Les trois saisons de la rage’.
Gaël Faye kandi ari mu banditsi bagomba gutoranywamo ugomba kugenerwa igihembo cya ‘Interallié’, kizatangirwa i Paris kuri uyu wa Kabiri tariki ya 8 Ugushyingo 2016.
Igitabo cya Gaël Faye kiri gucuruzwa cyane mu Bufaransa ari naho cyacapiwe ndetse by’umwihariko kikimara gusohoka kuwa 1 Nzeri 2016 cyahawe igihembo gikomeye yagenewe n’isomero rikomeye rya Fnac rinacuruza ibitabo kuri internet.
‘Petit Pays’ cyatoranyijwe mu byahataniye ibihembo byose bikomeye mu Bufaransa mu mezi make ashize. Ni na cyo cyaheje Gaël kuboneka mu banditsi bane bageze mu cyiciro cya nyuma mu bihembo bya Prix Goncourt.


text:
Reba Video
Igitsina
IGITUBA KIBAYE INGANZAMARUMBO!
Tugitangira ino blog IGITUBA twari tugamije kuganira no gusobanurirana ibyerekeranye n'igituba,imboro no guswera no guswerwa. Ntibyari kandi ntibyoroshye kuvuga kuri iyo sujet tabou. Ariko turagerageza. Twabanje gutinya gushyiraho amafot mfashanyigisho ariko abasomyi mwaraturahiye ngo turabazirika ku katsi none amafoto yo guswera yarahageze ndetse na VIDEO ZO GUSWERA zimaze kuhakandagira. Igituba rero kibaye igituba, ibibura ku Gituba turakeka ari bike! Nimwihere amaso.
Subscribe to: Post Comments (Atom)


text:
Akarere ka Nyagatare ni kamwe mu dukunze guhura n’izuba ryinshi cyane mu gihe cy’impeshyi, rimwe na rimwe abaturage bagataka inzara n’amapfa.
Ni muri urwo rwego Ikigo cy’Imari, Atlantis MFI ku bufatanye na Ministeri y’Ubuhinzi n’Ubworozi biciye mu Kigo gishinzwe Ubuhinzi n’Ubworozi, RAB, hamwe n’Ikigega gishinzwe ubuhinzi n’ibiribwa ku Isi (FAO), cyateye inkunga iyo Koperative y’abahinzi babaha ibikoresho bizabafasha guhangana n’ibyo bibazo.
Ibyo bikoresho birimo imashini esheshatu zitanga amashanyarazi (generators), izikoreshwa mu kuhira imyaka (rain guns) cumi n’ebyiri, n’amatiyo y’amazi 240 mu migende azakoreshwa kuri hegitare 40 z’ubutaka.
Umuyobozi Mukuru w’Agateganyo wa Atlantis MFI, Alfred Ndayisaba, yatangaje ko ikoranabuhanga ryatangiriye muri Mimuli mu Karere ka Nyagatare rizabafasha kugera ku bandi bahinzi kugira ngo na bo bahabwe inkunga.
Yagize ati "Twabonye imyirondoro y’abahinzi basaga 250,000 kandi ubu amakuru tubakesha (Bio data, ibyerekezo bya GPS n’ibikorwa by’ubuhinzi by’ibanze) bidufasha kubaha ubufasha nk’ubu bakeneye. Dukorana n’abahinzi hifashishijwe telefone, kandi bashobora gusaba ndetse bakoreheza ubusabe bw’inguzanyo batarinze kuza kuri banki.”
Umuyobozi w’Akarere ka Nyagatare wungirije ushinzwe Ubukungu, Kayitare Didace, yashimye igikorwa kigamije iterambere ry’ubuhinzi mu cyaro ndetse n’uburinganire mu iterambere ry’abaturarwanda, byombi bikaba bigize intego z’iterambere ry’u Rwanda.
Umuyobozi ushinzwe ibikorwa byo kuhira imyaka muri RAB, Innocent Nzeyimana, yatangaje ko ari ibyo kwishimira kubona hari imishinga ifatika kandi isobanutse yo guteza imbere ku bufatanye bw’ibigo by’imari n’abahinzi baciriritse muri ako karere.
Uwari uhagarariye FAO, Dr. Otto Muhinda yakanguriye Koperative Amizero Iwacu kubungabunga ibikoresho bahawe anashimangira ko uwo muryango uzakomeza gutanga ubufasha ubwo ari bwo bwose, ku bahinzi bari mu gihugu hose, yaba abari muri koperative cyangwa abikorera ku giti cyabo.
Atlantis Microfinance Ltd ni ikigo cy’imari iciriritse gikora imirimo yo kubitsa cyemerewe gukora na Banki Nkuru y’u Rwanda tariki 15 Nzeri 2014, kikaba gifte icyicaro gikuru mu Mujyi wa Kigali.


text:
"Nunyura mu mazi nzaba ndi kumwe nawe, nuca no mu migezi ntizagutembana. Nunyura mu muriro ntuzashya, kandi ibirimi byawo ntibizagufata"- Yesaya 43:2
Umugore witwa Kathi Bayker ukomoka muri Leta Zunze Ubumwe za Amerika,mu mujyi wa Grandville ho muri leta ya Michigan, avuga ko yatabawe no gusenga avuga mu ndimi ubwo abantu batazwi bamushimutaga bamukuye iwe mu gicuku.
Kathi Byker avuga ko abagabo babiri binjiye mu nzu bafite ibyuma, bakababwira ko nta kindi bakeneye uretse amafaranga y’ingurane kugira ngo babareke dore ko abo bagizi ba nabi bari babafatiyeho ibyuma ariko Imana iratabara.
Kathi Byker yaravuze ngo "Nubwo bari bamfunze umunwa ndetse n’amaguru bayaboshye, nakomeje gusenga cyane kugeza ubwo natwawe mu mbaraga z’ Umwuka ntangira kuvuga mu ndimi." Avuga kandi ko yatekereje kucyanditswe kivuga ngo "Uko ni ko n’Umwuka adufasha mu ntege nke zacu kuko tutazi uko dukwiriye gusenga, ariko Umwuka ubwe ni we udusabira aniha iminiho itavugwa"- Abaroma 8:28. Bityo arushaho gukomera kuko yumvaga ko ari kwivuganira n’Imana atiriwe abishyira mu ntekerezo ze kandi uko yakomezaga gusenga niko Imana yamwongereraga ibyanditswe bimumara ubwoba ndetse akabona n’amahoro nubwo yari mu mazi abira.
Imodoka bari bamutwayemo yagezaho irahagarara bamujugunya haze bamubohera ku nkingi yari hafi aho,uwari umutwaye ariyirukira aragenda. Kathi biramutangaza kuko byari igitangaza kimubayeho, maze asa nugerageza kuhikura niko kugerageza kwihambura aho yarabohewe biramworohera cyane ahita yiruka kuko Imana yari imwoherereje ubutabazi kugeza ubwo yahuye n’umushoferi utwara imodoka nini waraye ku nzira kuko bwari bukiri n’ijoro amubwira uko byari bimugendekeye bafatanya gushima Imana nubwo uwo mushoferi yasaga n’uwisekera.
Kathi Byker ati "ibi n’ibitangaza Imana inkoreye bikomeye cyane"” Nawe rero ntukihebe kuko Imana izi ibyo unyuramo byose kandi ihora yarateguye uko uzabicamo.


text:
Hari amakosa abiri akunda gukorwa ku birebana n’intambara yo mu Mwuka – kuyikabiriza no kuyisuzugura. Hari ababona ko buri cyaha, buri mwiryane, buri kibazo biterwa n’abadayimoni kandi ko bikemuka ari uko birukanywe. Abandi nabo bakirengangiza burundu isi yo mu mwuka n’icyo Bibiliya itubwira ku ntambara yacu n’isi yo mu Mwuka. Icy’ingenzi mu kunesha mu ntambara yo mu Mwuka ni ukumenya icyo Bibiliya itwigisha. Nubwo akenshi Yesu yirukanaga amadayimoni mu bantu, hari nubwo yabakizaga atavuze ko bari barwajwe n’abadayimoni. Intumwa Pawulo yigisha abakristo kurwanya icyaha ubwacyo muri bo (Abaroma 6) no kurwanya sekibi (Abefeso 6:10-18).
Abefeso 6:10-12 “Ibisigaye mukomerere mu Mwami no mu mbaraga z’ubushobozi bwe bwinshi. Mwambare intwaro zose z’Imana, kugira ngo mubashe guhagarara mudatsinzwe n’uburiganya bwa Satani. Kuko tudakīrana n’abafite amaraso n’umubiri, ahubwo dukīrana n’abatware n’abafite ubushobozi n’abategeka iyi si y’umwijima, n’imyuka mibi y’ahantu ho mu ijuru”. Aha tuhigira byinshi cyane by’ingenzi: dushobora kurwanira gusa mu mbaraga z’Umwami, ni intwaro ze ziturinda, kandi intambara yacu tuyirwana ku mbaraga z’isi y’umwijima.
Urugero rukomeye twatanga rw’uwarwaniye mu mbaraga z’Umwami ni Mikayeli, Malayika ukomeye, dusoma muri Yuda 9. Muri iyo nkuru, Mikayeli (ushobora kuba ari we Malayika ukomeye kurusha abandi bose) ntiyarwanyije Satani mu mbaraga ze, ahubwo yaramubwiye ngo “Umwami Imana iguhane!” Mu Byahishuwe 12:7-8 hatubwira ko mu minsi y’imperuka Mikayeli azanesha Satani. Nubwo yari azi ubwo buhanuzi, ubwo yatonganaga na Satani, yamuhangaye mu izina n’ubushobozi by’Imana. Ni mu busabane bwacu na Yesu Kristo buduhesha ubushobozi n’imbaraga kuri Satani n’abadayimoni be. Gucyaha Satani bigira imbaraga mu izina rya Yesu gusa.
Abefeso 6:13-18 hatubwira intwaro zo mu mwuka Imana iduha. Tugomba gushikama dukenyeye ukuri, gukiranuka nk’icyuma gikingira igituza, ubutumwa bwiza bw’amahoro nk’inkweto, kwizera nk’ingabo, agakiza nk’umugara, n’Ijambo ry’Imana nk’inkota y’Umwuka, no gusengesha Umwuka iteka mu buryo bwose bwo gusenga no kwinginga. Izo ntwaro se zikora zite mu ntambara yo mu mwuka? Tugomba kuvuga ukuri kunyomoza ibinyoma bya Satani. Tugomba kwiringira yuko twagizwe abakiranutsi n’igitambo cya Yesu ku musaraba. Tugomba kwamamaza ubutumwa bwiza uko twarwanywa kwose. Ntitugomba gucika intege mu kwizera uko twaba duterwa kwose. Icyo twirindisha ni ukumenya yuko agakiza kacu kadakuka, kandi ko nta kintu na kimwe cyabitwara. Icyo turwanisha ni ijambo ry’Imana, aho kuba ibitekerezo cyangwa ibyiyumviro byacu. Tugomba gukurikiza urugero rwa Yesu, tukumva ko zimwe mu ntambara zo mu Mwuka zinesherezwa mu gusenga gusa.
Tugomba gukurikiza Yesu mu buryo turwana intambara zo mu mwuka. Reba uburyo Yesu yifashe ubwo Satani yamugeragerezaga mu butayu (Matayo 4:1-11): buri gitero/kigeragezo cyashubijwe mu buryo bumwe – “biranditswe”. Yesu yari azi neza ko Ijambo ry’Imana nzima ariyo ntwaro ikomeye yarwanisha kuri Satani. Niba Yesu ubwe yarakoresheje ijambo ngo arwanye Satani, twe kuki twashaka gukoresha ibindi?
Urundi rugero twareberaho uburyo bwo kurwana intambara yo mu Mwuka ni ukwitegereza abahungu 7 ba Sikewa. “Ariko inzererezi zimwe zo mu Bayuda na zo zirukanaga abadayimoni, zīhimbira kuvugira izina ry’Umwami Yesu ku batewe n’abadayimoni ziti ‘Ndabategetse mu izina rya Yesu, uwo Pawulo avuga.’ Kandi hariho abahungu barindwi b’Umuyuda witwaga Sikewa, umwe mu batambyi bakuru, bagenzaga batyo. Bukeye dayimoni arabasubiza ati ‘Yesu ndamuzi na Pawulo ndamumenye, ariko mwebweho muri ba nde?’ Nuko umuntu warimo dayimoni uwo abasimbukira bombi arababasha, arabanesha bigeza ubwo bahunga muri iyo nzu bambaye ubusa bakomeretse.”
(Ibyahishuwe 19:13-16). Abo bahungu 7 ba Sikewa bakoreshaga izina rya Yesu, ariko ntibyari bihagije kuko batari bafitanye ubusabane na Yesu. Kubw’ibyo, amagambo yabo yari arangaye, nta mbaraga afite. Urabona, abahungu va Sikewa bakoreraga mu mugenzo; ntibakoreshwaga n’ukwizera kwabo muri Yesu Kristo, kandi ntibakoreshaga ijambo ry’Imana mu kurwana mu mwuka. Kubera kutamenya neza ibyo bakora, baraneshejwe ku buryo buteye isoni. Twari dukwiye kwigira ku rugero rwabo, tukarwana intambara yo mu mwuka nk’uko Bibiliya ibisaba.
Muri make, ni gute twanesha mu ntambara yo mu mwuka? Icya mbere, ntiwiringire imbaraga zawe, wiringire iz’Imana. Icya kabiri, rwanira kandi ucyahishe izina rya Yesu; iryawe ntacyo ryamara. Icya gatatu, banza wambare intwaro zose z’Imana. Icya kane, rwanisha inkota y’Umwuka – ijambo ry’Imana. Icya nyuma, wibuke ko nubwo turwana na Satani n’abadayimoni be, ibyo bitavuga ko buri cyaha na buri kibazo bidakemurwa no kwirukana abadayimoni.


text:
Hari ibihe bibi mu buzima bigukingiriza ukaba udashobora kubona Yesu. Bikunda kubaho abantu bagahorana imanza zo kuba bo atabageraho ngo yumve ibyabo. Ikintu gishimishije mu buzima bw’abakristo ni uko ibi bizashira, hakabaho ubuzima bushya Imana yateguriye abyizera.
Gusa ibi ntibikuraho ko ibibazo uhura nabyo ndetse n’ibigutera ubwoba bitari bimwe bishobora kukubera inzitizi yo kutabona Yesu. Birashoboka ko washaka Yesu, ukamutegereza, ukamuririra, ukamutakambira ufite ibyo umusaba ariko ukabona ntasubiza. Mu kuguha ibyiringiro menya ko utari wenyine. Buri mukristo wamaramaje gukurikira Yesu kandi akaba amaze gukomera mu gakiza azi ko hari ibihe bikomeye umuntu ageramo Yesu agasa nutakikureba.
Muri byose, ujye uzirikana ko niyo atavuze akicecekera burya aba akumva. Ubundi se iyourebye mu buzima ntihari ibyo usanga akora utabisengeye? Ni ikikwereka ko adakora ibyo wasabye gusa ahubwo ashobora no kukugenera kuko ari umubyeyi wawe, akamenya icyo ukeneye.
Ibintu byose biri munsi y’ububasha bwa Yesu kuko Imana yamuhaye kubitegeka , buri kintu cyose agifiteho ububasha bwose. ‘’Umuha gutwara ibintu byose ubishyira munsi y’ibirenge bye,…”. Abaheburayo 2:8 Ubuzima bwawe ntibukaganze ngo bitume rimwe hari igihe ushidikanya ku rukundo rwe cyangwa ukaba wanatekereza ko atakureba.
Nujya ubona bikomeye, ujye uhanga amaso ku manywa na nijoro azakurengera kuko yita kun tore ze zimutakira.
Iyo utumbiriye umusaraba ubona ibyo Yesu yakoze ku bwawe ubwo yemeraga gupfa mu cyimbo cyawe kandi nta cyaha yakoze. Bituma kandi umenya urukundo yagukunze ko ruruta cyane ibibazo ufite kuko iyaba atakwitayeho ntiyari kugupfira.
Tekereza imibabaro Yesu yagize ku bwawe, amaraso yavuye, uburyo yabambwe ku musaraba i Gologota, agaca bugufi cyane akemera gutukwa, gukubitwa,kugera n’ubwo apfuye urupfu rw’agashinyaguro azira wowe. Nuba usa nutari kubona Yesu mu ntambara uri guhura nazo ukibuka urukundo yagukunze, nubona urupfu yapfuye uzamubona mu yindi shusho ari mu cyubahiro cye, n’ubwiza bwe. Uzamubona nk’uri bugufi bwawe kandi akaba yiteguye kugufasha mu gihe gikwiriye.
Niba ushaka kubona Yesu ugukunda by’ukuri , tumbira umusaraba. Wishakira Yesu mu buzima urimo muri icyo gihe gusa. Mushakire mu gihe yagaragaza urukundo rwe rutazashira ubwo yemeraga kugupfira ku musaraba.
Ibi bizatuma gushidikanya gushira maze umenye ko Yesu agukunda kandi mu igihe cyose yamanura ingabo nyinshi zigapfa ku bwawe. Kuba uri mu bibazo ariko ukaba utarahitanywe nabyo ni urukundo rwe, kandi ni ikigaragaza ko akikubikiye ibyiza mu gihe kizaza.


text:
Mu buhamya yatanze Andressa Urach; umunyamideli wo muri Brezil avuga ko yari aburiye ubuzima bwe mu gikorwa cyo kwihinduza uko ateye (plastic surgery) ahita kandi yemeza ko ababikora baba banyuranya no gushaka kw’Imana.
Andressa Urach, wamenyekanye cyane muri Brezil kubera kwambikwa ikamba rya "Miss BumBum", avuga ko yasimbutse urupfu ubwo yajyaga kwiyongeresha ibibero mu bitaro by’i Porto Alegre.
Aho kugira ngo akire aho yabazwe, umubiri we warushijeho kwangirika ndetse yinjizwa mu bitaro. Ngo ibi byose byamubayeho yabifashe nk’igihano cy’Imana.
Ubwo abaganda bamuvuraga, we avuga ko yasaga n’uwari wavuye mu mubiri, agahura n’Imana. Avuga ko uku gusa n’uwavuye mu mubiri byatumye yisonukirwa. Yamenye neza ko ibi byose yabitewe no kwikunda cyane akihatira gukora ibyo ashoboye ngo ashimisha abamureba.
Ku bw’iyo mpamvu avuga ko kuba yaragarutse mu buzima ari andi mahirwe yahawe n’Imana, ngo yihane kandi agire n’inama n’abandi bose baba bateganya kwiyongeresha ibice by’imibiri yabo.
Mu magambo ye aganira na Daily Mail yagize ati, "Nari nziko napfuye. Nageze aho nisanga njyenyine, hari hameze nk’ubutayu kandi hatuje cyane. Aho ni ho namenyeye ko Imana ibaho.
Numvaga indi iruhande. Nari meze nk’uri mu rubanza. Ubuzima bwose nanyuzemo bwancaga mu maso nk’uri kureba filimi. Nagize isone nyinshi, kuko nibonye ndakwiye kwinjira mu ijuru. Nasabye Imana imbabazi, nanayisaba andi mahirwe, kandi nyisezeranya guhinduka."
Urach avuga ko yari yarabaswe no kwihinduza ku mubiri we kugira ngo agaragare neza, iyi ncuro yamuguye nabi yari iya cyenda. Avuga kandi ko inkovu yasigaranye ku mubiri zizaba ikimenyetso no ku bandi bateganya kwihindura.
Ati "Icyasubiza iminsi inyuma, nakora uko nshoboye ngatungaya ibyo ntatunganyije. Mbabajwe cye n’ibisebe biri ku maguru yanjye ndetse n’inkovu.
Gusa ndashima Imana ko impaye aya mahirwe ngo mbwire abandi bagore ko guharanira ubwiza bw’umubiri bigira ingaruka mbi. Ibi bikomere byose bizamfasha kubumvisha ko kubiharanira nta mumaro."


text:
Kubabarira biragoye ariko ni itegeko ku mukristo!
“Kuko nimubabarira abantu ibyaha byabo, na So wo mu ijuru azabababarira namwe, ariko nimutabababarira abantu, na So na we ntazabababarira ibyaha byanyu” Matayo 6: 14-15
Igishimishije muri aya magambo ni uko Imana itadusaba gukora ibirenze ibyo dushoboye, kandi Paulo yaranditse ngo ashobozwa byose na Kristo umuha imbaraga! Imana ishimwe.
Ikintu cyatuma Imana itakubabarira , ntekereza ko atari ikintu cyoroshye, cyane ko ducumura buri munsi, dukenera imbabazi z’Imana buri munsi.
Kubabarira umuntu ntibivugako umukuyeho icyaha cyangwa ikosa yakoze rivuyeho. Hari igihe uba usabwa kubabarira umuntu utaremeye n’ikosa yakoze. Iyo ubabariye umuntu nibwo buryo bwiza bwo kumwitura inabi yagukoreye. Iyo ubabariye, urabohoka wowe ubwawe, ukanabohora uwagukoreye icyaha. Kubabarira biragoye ariko ni itegeko ku mukristo.
Kubabarira, ni Imana ibishoboza umuntu yonyine. Niba tugamije kuba abakristu nyabo, niba tugamije urukundo rutagira imipaka, dushobora gusenga tugasaba imbaraga zo kubabarira .
Yesu ari ku musaraba ngo yasengeye abamwishe « Data ubababarire kuko batazi icyo bakora ». Utababariye umuntu ntiwamusengera.
Hari igihe umuntu agukorera ikintu kibi , ukumva ntacyo wamukoraho ariko ukajya wumva aho aciye wahanyuza umuriro, wamubona aje mu nzira urimo, ugahitamo guhunga, kugirango utamusuhuza cyangwa we akagusuhuza, ku buryo wumvise ko yanapfuye, nubwo utavuga, ariko byagushimisha. Umuntu w’Imana ntiyari akwiriye kumera gutyo. Ngo ahubwo umwanzi wawe nasonza umugaburire.
“ Kuko nimubabarira abantu ibyaha byabo, na So wo mu ijuru azabababarira namwe, ariko nimutabababarira abantu, na So na we ntazabababarira ibyaha byanyu” Matayo 6: 14-15
Isengesho. Imana y’imbabazi nyinshi, mu izina rya Yesu Kristo dusenze dusaba ngo udushoboze kubabarira bivuye ku mutima, duhe imbabazi zo kubabarira kuko ni wowe uzitanga, ntawundi wabidushoboza kandi nyuma yo kubabarira twigishe uko twakwitwara . Ni mu izina rya Yesu Kristo dusenze. Amen


text:
ven.
02
sept.
2011
ISOMO RYA MBERE
Ibaruwa ya mbere Mutagatifu Pawulo Intumwa yandikiye Timote (1 Tim 1, 15-17)
Nkoramutima yanjye, 15dore ijambo rigomba kwizerwa, kandi rikwiye kwakiranwa ubwuzu na bose : ni uko Kristu Yezu yaje ku isi kugira ngo akize abanyabyaha, muri bo jye nkaba uwa mbere. 16Kandi kuba naragiriwe imbabazi, ni ukugira ngo Kristu Yezu ahere kuri jye maze yerekane ubuntu bwe bwose, bityo angire urugero rw’abagomba kuzamwemera bose bizeye ubugingo bw’iteka. 17Umwami w’ibihe byose, ari na We Mana imwe rukumbi, ihoraho kandi itagaragara, naharirwe icyubahiro n’ikuzo uko ibihe bigenda bisimburana iteka. Amen.
ZABURI (Zab 113 (112),1-2,3-4, 5a.6-7)
Inyik/ Izina ry’Uhoraho nirisingizwe, ubu ngubu n’iteka ryose.
Bayoboke b’Uhoraho, nimuhanike ibisingizo,
maze musingize izina ry’Uhoraho !
Izina ry’Uhoraho nirisingizwe,
ubu ngubu n’iteka ryose !
Kuva igihe izuba rirashe kugeza ubwo rirenga,
nihasingizwe izina ry’Uhoraho !
Uhoraho asumba kure amahanga yose,
n’ikuzo rye rigasumba ijuru.
Ni nde wamera nk’Uhoraho Imana yacu,
maze akunama areba ijuru n’isi hasi ye ?
Ahagurutsa indushyi mu mukungugu,
akavana umutindi mu cyavu.
IBANGONDIRIMBO RIBANZIRIZA IVANJILI (Zab 1, 2-3)
Alleluya Alleluya.
Hahirwa umuntu uhimbazwa n’amategeko y’Uhoraho,
akera imbuto uko igihe kigeze.
Alleluya.
IVANJILI
+ Luka (Lk 6, 43-49)
Muri icyo gihe, Yezu abwira abigishwa be ati 43« Nta giti cyiza cyera imbuto mbi, nta n’igiti kibi cyera imbuto nziza. 44Igiti cyose kirangwa n’imbuto zacyo. Koko nta we usoroma imitini ku mahwa, nta n’usarura imizabibu ku bitovu. 45Umunyamico myiza avana mu mutima we ibyiza bibitsemo, n’umunyamico mibi avana mu mutima we ibibi byawusabitse ; kuko akuzuye umutima gasesekara ku munwa. 46Ni iki gituma mumpamagara ngo ‘Mwigisha ! Mwigisha !’ kandi mudakora ibyo mbabwira ? 47Umuntu wese ungana, akumva amagambo yanjye kandi akayakurikiza, reka mbereke uwo namugereranya. 48Ameze nk’umuntu wubatse inzu, agacukura akageza ku rutare, akarugerekaho amabuye y’ishingiro. Umwuzure uteye, umuvu wiroha kuri iyo nzu ariko ntiyanyeganyega, kuko yari yubatse neza. 49Naho rero uwumva amagambo yanjye ntayakurikize, ameze nk’umuntu wubatse inzu ku butaka, ashinga imiganda yayo ahadakomeye. Umuvu uyiroshyeho iherako itemba, maze aho yari iri hahinduka itongo. »


text:
Mu mashyirahamwe mensshi, hari uburyo rusange bubaka ikiraro cy’inkoko. Ikiraro nyacyo kirinda inkoko:
- ikirere kibi
- ibindi bikoko bizangiza
- abajura
Amategeko yoroheje ku kiraro cyiza
- Kwifashisha udutebo ninjoro no kumanwa ku nkoko ntoya muburyo bwo kugabanyaamafaranga n’abakozi.
- Akenshi kwifashisha ibikoresho byo muri ako gace mu buryo bwo kugabanya igiciro.
- Kwifashisha imitego y’imigozi ku miryango mu kurwanya udukoko tundi tuzamo.
- Gutegura aho inkoko kazi iterere kandi hagashyirwa imbere mu kiraro.
- Gushyira ibiraro mwimbere mu kiraro mu buryo bwo kurinda inkoko ubukonje
- Kubaka ikiraro ugendeye aho izuba n’imvura bikomeye bituruka.
- Buri gihe korora utwana naza nyina ukabitandukanya n’inkoko zakuze.
- Ukizera ko ikiraro kizajya kikorohera kukijyamo no kugisukura n’amazi.


text:
Musanze: RGB irakangurira urubyiruko kuba umusemburo w’imiyoborere myiza
Umuyobozi w’ikigo gishinzwe imiyoborere mu Rwanda (RGB) Prof Shyaka Anastase, arakangurira urubyiruko kuba umusemburo w’imiyoborere myiza bashingira ku ndangagaciro z’ubutwari.
Ubwo yatangaga ibiganiro mu mashuri makuru ya INES Ruhengeri na ISAE Busogo kuri uyu wa gatatu tariki 30 Mutarama 2013 Prof Shyaka yasabye abanyeshuri bari bitabiriye ibi biganiro kurushaho kubumbatira indangagaciro z’imiyoborere myiza, dore ko urubyiruko ari zo mbaraga z’igihugu.
Ibi biganiro byari bigamije kuganiriza (...)
Umuyobozi w’ikigo gishinzwe imiyoborere mu Rwanda (RGB) Prof Shyaka Anastase, arakangurira urubyiruko kuba umusemburo w’imiyoborere myiza bashingira ku ndangagaciro z’ubutwari.
Ubwo yatangaga ibiganiro mu mashuri makuru ya INES Ruhengeri na ISAE Busogo kuri uyu wa gatatu tariki 30 Mutarama 2013 Prof Shyaka yasabye abanyeshuri bari bitabiriye ibi biganiro kurushaho kubumbatira indangagaciro z’imiyoborere myiza, dore ko urubyiruko ari zo mbaraga z’igihugu.
Ibi biganiro byari bigamije kuganiriza uru rubyiruko ku ntwari z’igihugu n’amateka yaziranze, ndetse no ku miyoborere myiza kuko ubu ari mu kwezi kw’imiyoborere myiza.
Prof Shyaka yagize ati “Urubyiruko rugire uruhare mu gutekereza ejo hazaza, runubakira imitekerereze yarwo ku musingi w’ubutwari, umusingi shingiro w’igihugu cyihesha agaciro, igihugu cyubaka iterambere.”
Abanyeshuri, abayobozi n’abarimu bitabiriye ibi biganiro, bavuze ko bungutse byinshi ku bijyanye n’ibi bikorwa bibiri bikababera ibisubizo kuri bimwe mu bibazo bajyaga bibaza ku ntwari n’uburyo zishyirwa mu byiciro; ndetse no ku miyoborere myiza.
Abitabiriye ibi biganiro babajije ibibazo ku munsi w’intwari n’ukwezi kw’imiyoborere myiza, basobanurirwa ko kugira ngo intwari ishyirwe mu cyiciro harebwa uburyo yitangiye abandi, n’uburyo yatekerereje igihugu ndetse n’uburyo yaharaniye izo ndangagaciro kandi akazigeraho.
Location: Ndamage Building 4th floor
P.O Box: 3477 Kigali- Rwanda
Phones:
+250 788 74 29 08, +250 788 49 69 15, +250 725 94 66 08
Email:
[email protected], [email protected]


text:
Abakristo benshi basenga bifuza ko Imana yakomeza kubarinda,kubafasha no kubitaho bo n’imiryango yabo, ariko nyamara baba bakwiye no kwibuka gusengera itorero kugira ngo Imana ikomeze kuririnda no kurikuza. Bibiliya itwigisha ko ubuzima butarimo gusenga ntacyo buri cyo kuko ivuga ko kudasenga ari icyaha. Ariko se kuki abakristo benshi badakunda gusenga?
Abantu benshi bagenda basa naho basinziriye ku buryo bumva gusenga bitagifite icyo bibabwiye,iyi ikaba imaze kuba indwara ikomeye mu bakristo birengagije ko bari kurugamba.umuntu rero utakiri mu mwanya wo gusenga arangwa nuko usanga atagifite inyota yo gusenga.
Uwatangiye kuva mu nzira yo gusenga arangwa n’ibi bimenyetso:
Atakaza kwiyumvamo ko akiri ku rugamba mu Mwuka Uko iminsi igenda atangira kumva nta mpamvu akwiye kurwana intambara nziza yo kwizera kuko aba yumva ntakintu ari buhombe niyicecekera,bityo akirengagiza ko umugambi wa Yesu kwari ugusenya imirimo n’imigambi ya Satani kandi ko arizo nshingano z’abizera,nicyo cyatumye Yesu akiza abantu ubuhumyi kugira ngo babashe kubona no kumenya urukundo rw’Imana babashe kuyikorera. Yesu yahoraga arwana intambara nziza kandi nti byarangiye niba umwizera.kuko tugomba gukomeza kunesha imbaraga z’umwijima.
Umukristo wavuye mu nzira yo gusenga ntiyizera ko akwiye gukomeza kurwana intambara nziza.
Abakristo bamwe ntibizera cyangwa ngo bemere ko m’ubuzima bwo gusenga bagomba kurwana intambara nziza bakoresheje kwizera,iyo virusi yo kutizera abo yabafashe ,batangira gutakaza ikizere cyo kunesha urugamba, Atangira gutakaza intwaro zo kurwanisha ku munsi mubi igihe satani yamugabyeho ibitero ariko Bibiliya iravuga iti”Nuko rero mutware intwaro zose z’Imana, kugira ngo mubashe gukomera ku munsi mubi, kandi murangije byose mubashe guhagarara mudatsinzwe.”Abefeso 6:13
Niba utajyaga umenya ko hari urugamba icyo cyanditswe kirabyemeza,ubaye ubifata gutyo waba utemera icyo kivuga,ukwiye rero gutangira gutwara intwaroz’’Imana niba wemera ko hari urugamba mu Mwuka ukwiye kurwana witwaje intwaro zo gukiranuka.


text:
Kuva ‘Habibi’ yasohoka mu buryo bw’amajwi, yacuranzwe mu buryo budasanzwe kuri Radio zo mu Rwanda, mu tubyiniro ndetse yasakajwe byihuse ku mbuga nkoranyambaga bituma imenyekana no mu bindi bihugu.
Umwongereza w’icyamamare muri Basketball Luol Ajou Deng aherutse kwifata amashusho ari mu munyenga wo kumva anagerageza gusubiramo indirimbo ‘Habibi’ ya The Ben, iyi video yayishyize kuri Snapchat yandikaho ati “Nababoneye indirimbo nshya mwese…”.
Habibi yageze mu nguni zose z’igihugu kugeza ubwo hari amashusho yafashwe mu bice by’icyaro abakecuru b’imvi bayikoreraho siporo abandi bigishanya uko ibyinwa.
Ni imwe mu zimaze igihe gito igiye hanze ariko yarebwe n’umubare munini kuri YouTube kuko kuva yajya hanze yarebwe inshuro ibihumbi magana atandatu n’imisago[660 684].
Amashusho yayo yategerejwe igihe kirekire gusa kuri uyu wa 22 Ugushyingo 2016 The Ben yayashyize hanze avuga ko ‘icyatumye atinda kujya hanze yari agihanganye no kwita ku ireme ryayo.’
“Habibi ifite akarusho”
Habibi ni imwe mu ndirimbo zishimiwe ku rwego rukomeye ikijya hanze, ndetse mu bitekerezo bigaragaza ibyishimo no kunyurwa kw’abakunda umuziki wa The Ben. Icyishimiwe cyane ni ubwiza bw’amashusho, ubuhanga bw’uwakoze iyi ndirimbo mu mashusho, imyitwarire ya The Ben n’umukobwa wakinnye ‘Habibi’; ibi byose byiyongera ku gikundiro cy’ikirenga iyi ndirimbo ifitiwe mu Rwanda.
Yagize ati “Habibi ifite akarusho, kuba naramaze igihe ntasohora video ndetse no kuba ntakunda gusohora video buri munsi ni uko mba nshaka kwereka abafana ibintu byihariye kandi byiza. Nagerageje kwerekana ko nakoze iyo byabaga mbaha icyo bari bategereje, nizeye ko buri mufana na buri Munyarwanda uzabona iyi ndirimbo azishimira akazi kakozwe.”
The Ben yongeyeho ko ‘ireme n’ubwiza biri mu mashusho ya Habibi bizatuma ibyishimo by’abayikunze itarakorerwa video bazishima by’ikirenga’.
Ati “Mu by’ukuri uyu muziki dukora ntabwo urangirira mu gutanga ubutumwa gusa ahubwo biba binagamije gutuma Abanyarwanda barushaho kwiyumvamo igihugu cyabo, ubonye indirimbo nziza ya The Ben akumva nyine bimuteye ingufu n’umurava byo gukunda iby’iwabo ndetse n’umunyamahanga uyirebye akamenya ko iwacu hari abaririmbyi kandi beza.”
Itariki yo kugera i Kigali…
The Ben yemereye IGIHE ko ari kwitegura urugendo rw’i Kigali ndetse ko yamaze kwanzura ibijyanye n’itariki azahagerera. Yavuze ko Imana nibiha umugisha bikagenda uko yabiteguye azagera i Kigali kuwa 19 Ukuboza 2016 agahita yitegura igitaramo giterejwe n’imbaga yatumiwemo kizaba kuwa 1 Mutarama 2017.
Yagize ati “Ndateganya kuzagera i Kigali ku itariki ya 19 Ukuboza, nzaba mfite igihe gito nitegura igitaramo gikomeye natumiwemo. Nzabanza nsure umuryango wanjye, nzabanza menyerene n’abazancurangira ndetse byose tubikore neza.”
“Icyo nabwira abafana ni uko ikintu cyose kiba mu mwanya wacyo, Imana yishimiye ko nzaba ndi mu Rwanda, ndishimye cyane kandi nzaha Abanyarwanda ikintu batigeze babona, cya kindi batari baherutse kubona mu muziki.”
The Ben yavuye mu Rwanda mu mwaka wa 2010, icyo gihe yari ku isonga mu bahanzi bari bakunzwe ndetse kugeza ubu ari imbere mu bafite igikundiro. Mu myaka amaze mu mahanga yagiye ategura gahunda zo kugaruka i Kigali ntizikunde kubera inzitizi zitandukanye zirimo amasomo n’ibikorwa yashakaga kurangiza mbere yo kugaruka.
Amwe mu mashusho agaragara mu ndirimbo The Ben yise ’Habibi’
Reba amashusho ya Habibi ya The Ben


text:
Ngororero: Inama njyanama yashimye uburyo akarere kesheje imihigo
Abagize inama njyanama y’akarere ka Ngororero bavuga ko bishimiye ndetse batewe ishema n’uburyo akarere kabo kesheje imihigo y’umwaka ushize.
Kuri uyu wa 29 Nzeli 2015, abagize inama njyanama y’akarere ka Ngororero bashimiye komite nyobozi y’aka karere uburyo yesheje imihigo umwaka ushize, ndetse bababwira ko batewe ishema n’imyitwarire y’akarere ku rwego rw’Igihugu.
Bigenimana Emmanuel, perezida w’inama njyanama y’aka karere akaba avuga ko hashize imyaka igera kuri 6 akarere kabo kagenda kazamuka. Avuga ko katangiriye ku mwanya wa 28 ariko ubu kakaba kageze kuwa 3 kadasubiye inyuma na rimwe.
Mu gushimira intambwe ikomeye akarere kateye, Bigenimana yanasabye umuyobozi wako Ruboneza Gedeon gusangiza abajyanama ibanga rikoreshwa mu kwesa imihigo.
Ruboneza avuga ko gukorera hamwe nk’ikipe, ubufatanye na ba rwiyemezamirimo, inama z’Inama njyanama, ubwitange bw’abakozi by’umwihariko abo mu bikorwa remezo, abaturage basobanukiwe imihigo nk’abagenerwabikorwa ngo ni bimwe mu byatumye aka karere kitwara neza.
Ku birebana n’imihigo y’uyu mwaka, nayo yongeye kumurikirwa inama njyanama. Birorimana Jean Paul, umukozi w’akarere ushinzwe igenamigambi avuga ko ibikenewe byose bihari kugira ngo imihigo y’uyu mwaka izagerweho uko yateguwe ndetse babe bafata umwanya wa mbere mu gihugu.
Mu gihe habura igihe gito ngo hatorwe inama njyanama isimbura iyariho, Perezida w’Inama njyanama yemeje ko inama njyanama ayoboye itazaraga ibibazo byananiranye izayisimbura.
Avuga ko ariyo mpamvu yasabye nyobozi y’akarere gukora ibishoboka byose ibibazo bikunze kugaruka nk’icy’uruganda rw’imyumbati rudakora, ibikorwa remezo bidakoreshwa ibyo byagenewe, kutagira amazi meza ahagije n’ibindi byabonerwa ibisubizo mbere y’impera z’ukwezi k’ukuboza.
Bigenimana kandi avuga ko mu mpera z’uko kwezi, njyanama yifuza ko imihigo yose nibura yazaba igeze ku gipimo cya 50%, mu gihe hazaba habura amezi 7 ngo umwaka w’imihigo urangire.


text:
Ugiye gukora urutonde rushobora kuba rurerure cyangwa rugufi, bitewe n’ uwo uri we. Ariko hari ibyumvikana cyane, Bibiliya igarukaho mu buryo bw’umwihariko. Ibi ni ibyo dusanga mu mategeko y’Imana. Kwica ni kimwe mu bigaragara ko bikomeye kimwe no kwiba, ubusambanyi, gusenga ibishushanyo,… Duhereye kuri ibi dushobora kurebera ku nyigisho za Yesu n’ iza Pawulo, tukareba ku byanditswe mu Bagalatiya 5 aho dusanga imirimo ya kamere, irimo ubuhehesi, urwangano, kuroga,umujinya ibiteye isoni, n’ ibindi nk’ibyo.
Hari ibintu byinshi biri muri Bibiliya no mu bindi bitabo bitandukanye by’ iyobokamana, byagiye bigaragazwa n’abashumba, abayobozi batandukanye nk’ibyaha kubw’ingaruka runaka bishobora kugira ku gusabana n’ Imana k’umuntu, ariko bitajya byitabwaho cyane, ndetse ntibinatekerezweho ko bishobora kurimbuza umuntu.
Bimwe muri ibyo nibyo ibi bikurikira:
1. Urusimbi: Hari igihe cyabayeho, gutega (betting), byari bigezweho nk’ikintu kiza muri sosiyete. Ubu aho ibihe bigeze usanga byarafashe indi ntera aho usanga ku mbuga nkoranyambaga buri wa gatandatu nyuma ya saa sita ntayandi makuru acicikana kiretse ayamakipe ari bukine uwo munsi. Usanga kandi n’abasore b’abakristo bavuga ko ntacyo bitwaye gutega muri ubwo buryo. Bibiliya ntiyahuranya kuri iki cyaha cyo gutega (Nubwo ivuga uko dukwiye gucunga amafaranga yacu), rero ikibazo cyaba ibyo tugira nyambere mu mibereho yacu, n’umwanya duha ibyo gutega. Bibiliya iravuga ngo aho ubutunzi bw’umuntu buba niho n’umutima we uba.
2. Indahiro: Amagambo y’amanjwe bigaragara ko atagiteye ikibazo mu miryango y’abantu itandukanye. No munsengero, dusigaye dushaka koroshya ibintu. Abenshi muri twe dufata ko kurahira no mutuntu tw’amafuti ntacyo bitwaye. Abenshi mu bayobozi bakundwa n’urubyiruko ni abakunda gutebya no gutera urwenya rimwe na rimwe babeshya, kandi bakabishyigikira. Pawulo aravuga ngo Ijambo ryose ry’imburamumaro ntirikarenge akanwa kacu.
3. Imikino y’urukozasoni : Akenshi abantu bafata umwanya munini bareba amafilime, ibitekerezo, imikino, n’ibindi biteye isoni. Abakristo nabo baragenda bafata ibyo bintu nk’ibisanzwe kuburyo bamwe batwarwa nabyo, ndetse bakabishyigikira cyane. Hari ibica kumateleviziyo byuzuye ibikorwa by’urukozasoni n’ubugome, bikururira benshi babireba mu kwigana ibyo bareba. Imigani 23:17 "Ntugakundire umutima wawe kwifuza iby’abanyabyaha,Ahubwo uhore wubaha Uwiteka burinde bwira."
4. Gukora imibonano mpuzabitsina mbere yo gushaka: Aha niho hagaragarira umuntu ushobora gufata icyemezo cyangwa utabishobora. Abenshi bananirwa kwihangana mu gihe bategereje kurushinga. Usanga abenshi basambana mu gihe cy’umuhuro (Ijoro ribanziriza gushyingirwa). Haba igihe iki gishobora gufatwa nk’ikintu cyoroshye ndetse cyabaye umuco mu bantu runaka, ariko dukwiye kuzirikana ko igihe cyose ukoze ikintu igihe cyacyo kitaragera cyangwa utakemerewe uba ucumuye. Iki nacyo ni ubusambanyi.
5.Gusenga ibigirwamana: Abenshi mu bakristo bizera ko bagomba gusenga Imana Imwe kandi uko ni ukuri. Bavuga ko ntakuyibangikanya n’ikindi kigirwamana. Ariko hari ibindi bintu dushobora kugira nyambere mu buzima bwacu, ugasanga biduhindukiye nk’Imana. Hari byinshi dutakaza ho umwanya uruta uwo tumara turi gusenga. Urugero: Telephone zacu, mudasobwa, television,…Ugasanga akanya ko gusenga karabuze kandi hari umwanya mu nini twishe ubusa. Icyo gihe tuzakomeza kugendera ku bukristo bw’umuhango gusa kuko tutamenya uko duhagaze imbere y’Imana.
6. Ubusinzi : Muri iki gihe abakristo benshi, ubusinzi babufashe nk’ikintu gisanzwe. Ahari bishobora kujyana n’umuco, ariko habaye ho gukabya cyane. Kuburyo kuri bamwe bisigaye ari ntacyo bitwaye na gato gusinda. Abenshi baravuga ngo na Yesu yahaye abantu vino, ariko twakwibaza tuti, ese iyo vino yesu yatanze ni bwoko ki? Ese Yari mo imisemburo? Ese dukeneye umwanya wo kujya impaka kuri vino n’uwo kuzinywa cyangwa dukeneye umwanya uhagije wo gusenga? Ibihe tugezemo ni ibyo kuba maso. Imigani 23:20. "Ntukabe mu iteraniro ry’abanywi b’inzoga,No mu ry’abanyandanini bagira amerwe y’inyama. Kuko umusinzi n’umunyandanini bazakena,Kandi umunyabitotsi bizamwambika ubushwambagara."
7.Umujinya: Umujinya ni isoko y’ibibi byinshi. Abanyamujinya bangiza byinshi. Twese tugira umujinya bitewe n’ibihe runaka, ariko ikibazo cyaba iki, mbese twitwara dute iyo twagize umujinya? Ese bisoza bite? Iyo bitagenzuwe neza, bisoza nabi. dukwiye kwigenzura buri munsi kuri buri kantu kose.
Hari ibyo ubonye muri bijya bigutsinda? Si ibi gusa ahubwo hari n’ ibindi byinshi, twita ko byoroshye, ariko bidutandukanya n’Imana. Dusuzume imibereho yacu ya buri munsi kugira ngo tutazasangwa ho umugayo mu maso y’Imana. Dusabe Imana itumenyeshe n’ibindi kuko si ibi byonyine.
Martin Saunders


text:
jeu.
01
sept.
2011
Basomyi bacu, ubushize twizihiza umunsi mukuru w’Abalayiki, tariki 03/07/2011, twavuze muri rusange ku butumwa bw’umulayiki. Iyi nyigisho ni umurage umwami wabaye umulayiki mwiza aha umuhungu we. Ni itubere urumuri twe abifuza guteza imbere igihugu n’ubukristu bwacu, bityo imirimo dukora ibe icyambu kitugeza mu ijuru iruhande rwa Yezu Kristu, Bikira Mariya n’Abatagatifu bose. Iyi nyigisho kandi tuyituye urubyiruko ruvuye mu Munsi Mpuzamahanga w’urubyiruko ku isi (Journée Mondiale des Jeunes) i Madrid muri Espagne ndetse n’urubyiruko ruri mu Mashuri Makuru n’Ayisumbuye.
Mutagatifu Ludoviko wa IX ni muntu ki?
Ludoviko wa IX ni umwami w’u Bufaransa wabayeho mu 1214 kugeza mu 1270, akaba n’umulayiki wacengewe n’Ivanjili. Yarangwaga n’impuhwe, akaba umubyeyi udahuga wareze abana be 11 mu bukristu nyabwo. Yabaye umuyobozi w’igihugu wita ku butabera n’amahoro. Ukwemera (la foi) kwe kwamushoboje kwicisha bugufi, kurangwa n’isengesho no gufasha abakene.Yashyizwe mu rwego rw’abatagatifu, yibukwa tariki 25/08/2011.
Dore rero ubutumwa yandikiye umuhungu we Filipo
“Mwana wanjye nkunda, mbere na mbere jya ukunda Imana n’umutima wawe wose, n’ubushobozi bwawe bwose kuko Muntu adakoze ibyo ntacyo yaba ari cyo.
Jya wirinda ikintu cyose cyarakaza Imana kiguturutseho, ku buryo bw’umwihariko jya ukora uko ushoboye ngo udakora icyaha kijyana ku rupfu ku mpamvu y’amanjwe, kandi mbere yo gukora icyaha kijyana ku rupfu ubizi, jya umenya ko byaba byiza ubabajwe kugeza aho ucibwa amaguru n’amaboko cyangwa ugatakaza ubuzima bwawe wishwe urw’agashinyaguro aho kugikora.
Niba Umwami wacu Yezu Kristu yemeye ko utotezwa, urwara cyangwa ubabazwa ku buryo ubwo ari bwo bwose, jya ubyakirana umutima utuje, ubimushimire kandi ubifate nk’aho yabikoreye kugira ngo bikugirire akamaro. Jya ubifata kandi nk’aho ari byo bigukwiye kuko wenda byaba bitewe n’urukundo ruke wamukunze cyangwa bitewe n’uko wamukoreye byinshi binyuranyije n’ugushaka kwe.
Niba Umwami wacu aguhaye gukira, ubuzima bwiza cyangwa ikindi kintu, jya ushimira mu bwicishe bugufi kandi wirinde ko ubwo bukungu bwagukururira ibyago kubera wirase cyangwa wakoze andi makosa; ni icyaha gikomeye guhemukira Umwami wakugabiye by’ako kageni.
Mwana wanjye nkunda, jya wubaha ubutumwa bwa Kiliziya, igihe kandi uri mu rusengero, jya wirinda guta igihe cyawe uvuga amagambo adafashije. Jya uvuga amasengesho utuje, watuye cyangwa bucece; ku buryo bw’umwihariko jya utuza kandi uhuguke mu Gitambo cy’Ukarisitiya, ndetse na mbere gato yo gutangira Missa.
Mwana wanjye nkunda, jya ugirira impuhwe abakene n’abandi bose bababaye haba ku mubiri no ku mutima; uko ushoboye jya ubafasha.
Jya ukora uko ushoboye kose ngo Nyagasani Yezu Kristu azaguhe icyubahiro cyo kuyobora umuryango we, agusige amavuta yasizwe abami b’u Bufaransa.
Mwana wanjye nkunda, bibaye ko uba umwami, uzagire imico y’umuyobozi nyawe; jya uba umunyakuri, uko byagenda kose jya wizirika ku kuri. Ni biba ko haba urubanza hagati y’umukene n’umukire, mu gihe utari wamenya ukuri, jya ujya ku ruhande rw’umukene, n’umenya ukuri uce urubanza utabogamye.
Mu gihugu cyawe, jya urwana ku burenganzira bwa buri wese, cyane cyane Abashumba ba Kiliziya. Ntihazagire ubarenganya, ntihazagire ubasagarira cyangwa ngo anyage umutungo wa Kiliziya.
Jya witangira kandi ukunde Kiliziya Gatolika ya Roma, Umushumba wayo Papa, umwubahe nk’uko wubaha so.
Uzakore uko ushoboye ngo ibyaha bicike mu gihugu cyawe, urwanye kandi uce ubuhemu, abarwanya Imana, abahakana icyubahiro tugomba Bikira Mariya n’Abatagatifu. Uzarwanye mu gihugu ubusambanyi, irari iryo ari ryo ryose, imikino y’ubufindo n’ikindi cyaha icyo ari cyo cyose. Uzarwanye ibi byose mu bushishozi kandi ukoresheje uburyo bunoze.
Mwana wanjye nkunda, nguhaye umugisha wa kibyeyi kandi ngusabiye kuri Nyagasani Umwami wacu Yezu Kristu, agiriye impuhwe ze, amasengesho y’umubyeyi we Bikira Mariya, Abamalayika, Abatagatifu n’Abatagatifukazi bose, ngo akurinde kandi agufashe kudakora ibinyuranyije n’ugushaka kwe bityo azayobokwe kandi yubahwe kubera wowe; ahe wowe na njye, agiriye ubuntu bwe, ngo nyuma y’ubu buzima buhita, tuzashobore kumusanga mu buzima bw’iteka, tumubone, tumukunde kandi tumusingize ubuzira herezo.
Amen”.
Byavuye mu gitabo « La liturgie des Heures », tome 3, pp 1263-1265.
Byahinduwe mu Kinyarwanda na Padiri Valens NSABAMUNGU, PARUWASI NYAGAHANGA


text:
Ibisuko bigenda bisimburana mu gukundwa bitewe n’ibigezweho gusa usanga hari modeli ziza zigatinda bitewe nuko zisukwa cyangwa se zigaragara neza ku bantu bose.
Ni Ibisuko by’ibiryamye ariko biba bimeze nkaho ari ibiryamye bitatu bitatu bagiye banyuranya. Uwabihimbye rero ari nawe ubisuka yabyise izina rya King James.
Mu gihe ufite ibi bisuko biba byiza kubyitaho ukajya wibuka kuraza agatambaro mu mutwe gatumba bihora bifashe neza jandi ukirinda gushyiramo amazi mu gihe utari bubone uko ubyumutsa.


text:
Nta cyo ababyeyi banjye batari barakoresheje biba iby’ubusa ariko Yesu aje arankiza. Jean Paul Nizeyimana
Nitwa Nizeyiman Jea Paul, navukiye mu karere ka Rubavu, mu murenge wa Nyamyumba mu ntara y’Uburengerazuba. Navukiye mu muryango w’abakristo bo mu idini ya Gatulika,mvuka ndi umwana wa gatandatu.
Uko nafashwe n’uburwayi
Nkiri umwana muto cyane nagize ikibazo gikomeye cyane. Iwacu baje guhagarikirwa amasakaramentu mu idiniya Gatulika kubera ko basengaga ibigirwamana, muyandi magambo bari bafite Nyabingi.
Nyuma haje kuza umuntu wo mu muryango w’iwacu wari umupadiri abagira inama y’uko bareka izo mana bari bararazwe n’abakurambere kugira ngo abana babatizwe nk’abandi.
Ababyeyi baje kubyumva bafata icyemezo cyo gusenyera nyabingi ariko babikora nk’uko bisanzwe mu by’ukuri ntambaraga z’Imana zari zihari. Bamaze guzisenyera muri iryo joro hari 1981 nyuma y’umwaka umwe mvutse, jyena Papa umbyara twese duhinduka abasazi. Twabayeho muri ubwo buzima bw’ubusazi kuburyo nakuze mbona aribwo mbayemo, ntajya nambara, nkora ibikorwa by’abantu bafite ikibazo cyo mu mutwe.
Muri icyo gihe maze gukura ababyeyi bagerageje kunjyana ku ishuri, nkiga ndwaye nabwo sinkurikire neza.
Uko nagiye mu buhungiro ariko Imana ikabana yo nanjye
Mu 1994 mu gihe cya Jenoside twarahunze tujya muri Repubulika iharanira Demokarasi ya Congo (Icyahoze ari Zayire) mu nkambi ya KATARE.Tugeze muri Congo nasubiye ku ishuri ariko nari nkirwaye, narimbayeho mu buzima bubi cyane kuko hari n’igihe banjyanaga byamfata bakanzirika.
Igihe twari mu nkambi ya Katare ku itariki ntibuka hari mu kwa Cyenda (Nzeri) 1996, nijoro ndyamye ngiye kubona mbona umuntu araje muri shiting (ihema) twararagamo, yari yambaye imyenda year ngira ubwoba bwinshi ariko nkumva mfite n’ibyishimo byinshi biranyobera. Muri ako kanya uwomuntu yaranyegereye arambwira ati’’ Jyewe ndiYesu’’ ambwira ko angendereye kandi ko tugiye gusubira mu Rwanda arambwira ngo nzakizwe kandi njye gusengera mu idini y’uwitwaga “Bumva’’ (Bumva yari mukuru wanjye wo kwa Data wacu wasengeraga muri ADEPR). Murumva kubera idini yanjye gakondo yari gatulika kandi bari baratwigishije ko guhindura idini ari sakirirego (sacrilege) mbese kizira. Naramubajije nti “Mbese mu idini ya Bumva nibo bazajya mu ijuru bonyine’’ ?Arambwira ngo ntabwo aribo bazajya mu ijuru bonyine ariko wowe uzagende usengere ahongaho nzahagusanga nguhe ubugingo.
Hashize ibyumweru bibiri nibwo intambara yabaye mu nkambi nabagamo ya Katare tuyivamo twerekeza iy’ishyamba. Aho twahahuriye n’ubuzima bugoye ariko Imana yarahaturindiye kubera umugambi wayo mwiza.
Tuva mu nkambi ya Katare numvaga ubwenge bwaragarutse ntakiri umusazi.
Imodoka zaje kuza kudutwara batuzana mu Rwanda. Ngeze mu Rwanda ndongera ndasara biba bibi kurushaho.
Mu Rwanda baje kohereza abana bari baracikirije amashuri gusubira kwiga. Naragiye nsubira mu ishuri ngeze mu wa gatandatu mu mashuri abanza ndatsinda birumvikana abantu ntibabyumva kuko bumvaga bitashoboka. Aha ariko nahabonye umugambi w’Imana ukomeye kuko byose byerekeza ku nzira zo kugirango nanjye nkizwe.
Maze gutsinda ikizami cya Leta nagiye kwiga kuri College Nyemeramihigo (College ya Gisenyi y’ubu). Ikigihe cyose sinibukaga byabindi ko nzakizwa nabyibutse nyuma. Ngeze ku ishuri nakomeje kuba umurwayi nkajya mpubuka kugitanda. Abayobozi baribashinzwe ikinyabupfura ku ishuri bahamagara mu rugo ngo bajye kumvuza ninkira nzagaruke.
Icyo gihe bahamagaye mukuru wanjye ariko ababwirako ntamwanya afite azaza kuwa mbere w’ikindi cyumweru kubera akazi kenshi ariko byosebyari birimo umugambi w’Imana, murazakubyumva.
Uko nakize uburwayi bwanjye ngahita nakira n’agakiza
Hagati aho hari mu mumpera z’umwaka wa 1997, nibwo Korari yitwa Bethel yo muri ADEPR ku Gisenyi yaje gukora igiterane ku ishuri ryacu bari kumwe n’umuvugabutumwa MASUMBUKO Joshua yari intendant (Umucungamutungo)muri TTC (Teacher Training Center) ku Gisenyi ubuni umushumba w’itorerorya ADEPR akarere ka Rubavu. Ndabyibuka nari mvuye muri Refectoire (Aho abanyeshuri bafatira amafunguro) numva Masumbuko avuze mu ndangururamajwi kohari umuntu urwaye Imana yamutumye gusengera, nahise ntanga isahani nyiha mugenzi wanjye ngenda niruka nca mu bantu mujya imbere ndamubwira nti “Ni jyewe nsengera’’ aransengera. Icyakora ako kanya ntakintu nahise numva ariko bigeze nijoro wa muntu nabonye mu 1996 ndi mu nkambi, aragaruka arambwira ngo” Kuri ubu ubayemuzima, ntuzongera kurwara ukundi, ntuzongera gusara, ugende uvuge ntibagukure mu ishuri, uhaguruke unkorere’’. Bukeye naragiye njya kureba Prefet de discipline (Umuyobozi ushinzwe ikinyabupfura) mubwira ko Imana yankijije arambwira ati “ Genda niba Imana yagukijije tuzabireba nutongera kurwara ntabwo tuzakwirukana’’.
Kuva icyo gihe natangiye inzira y’agakiza ndakira na mukuru wanjye ntiyabaye akiza kundeba byahise birangira.
Ikintu gikomeye muri ibi byose nshimira Imana cyane ni uko iwacu ntaburyo batari barakoresheje ngo bamvuze. Ubu mfite indasago utabara umubiri wose, banzaniraga amazi y’umugisha nkanywa, bahoraga bahinduranya uburyo bwo kumvuza ariko ntacyo byatanze. Nta buryo iwacu batari barakoresheje, banjyanye mu bapfumu batandukanye ariko byose byabaye iby’ubusa Yesu wenyine niwe waje arankiza ndamushimira.
Kugeza ubu Nizeyimana J.Paul ni umugabo arubatse afite umugore witwa Mujawamariya Mediatrice, bakaba bafitanye abana babiri. Bombi basengera mu itorero rya ADEPR- umudugudu wa Murambi, bakaba baririmba muri korari yahoo yitwa Besalel, J.Paul abereye umuyobozi.
Ubutaha tuzabagezaho igice cya 2 cy’ ubu buhamya ntimuzacikwe !


text:
Yabitangaje mu muhango wo guhiga imihigo y’umwaka wa 2016-2017 no gushima uturere twitwaye neza mu umwaka wa 2015-2016, kuri uyu wa gatanu tariki 9 Nzeri 2016.
Yagize ati “Minisitiri w’Intebe, ubutaha ndagusezeranyije rwose njye nzafata imodoka ngende mu turere, mu mihanda, njyende ntanga amanota, namwe mujye muri bya bindi byanyu (byo gutanga amanota), hanyuma niturangiza twicare muzasanga bihuye!”
Yavuze ko aho anyura mu turere tumwe na tumwe bitamugora gutanga amanota kuko agendera ku byo abona ku muhanda, abana bafite isuku nke, abana bashonje cyangwa batagiye kwiga. Agendeye kuri ibyo gusa ngo ahita amenya umuyobozi w’aho.
Ati "Nshobora kujya mu muhanda, nkajya mu modoka, nkanyura ahantu, nagera aho ngera hose, nshobora kwicara, ngatanga aya manota. Mpera ko mvuga ngo aha hantu hari umuyobozi umeze atya.
Abayobozi hano bameze batya. Jyewe rwose ntabwo bintwarira umwanya. Jye ndabibona n’amaso. Namwe mukwiye kuba mubibona kuko biragaragara."
Perezida Kagame yanasabye abayobozi kujya bishyira mu mwanya w’abaturage bafatira ibyemezo, kugira ngo bibafashe kumva uburemere bw’ibyemezo babafatira.
Ati “Wowe muyobozi wishyize mu mwanya w’umuturage washimishwa n’ubuzima, uburezi cyangwa umutekano w’abo uyubora?”
Yavuze ko ibyo byabafasha kumva neza ihame ry’imiyoborere, rivuga ko kuyobora atari ugukurikira inyungu zawe bwite ahubwo ugomba guharanira iz’abo uyobora. Yongeraho ko intego z’imihigo ziba zagenzweho iyo wazamuye ubuzima bw’abo uyobora.
Andi mafoto
Ibitekerezo ( 3 )
kugirango gakenke izabe muzambere nuko gitifu wa karere ka gakenke yahindurwa naho ubundi turimo turapfisha ubusa igihe cyacu.namwe muzikorere ingenzura nkuko nyakubawa perezida wacu dukunda cyane yabyivugiye.
nonese kwimura umurenge wa Kanjongo ho mukarere kanyamasheke abaturage batabizi nabyo ni imihigo???? koko?
nibyo koko umusaza wacu areba kure.wa mugani umuyobozi yishyize mu mwanya w’abo ayobora yaniyumvisha ibyifuzo byabo.naho atabasha kubisubiza byose arko yabigenderaho bikamufasha kwesa imihigo aho kunyereza ibyabo nk’uwo numvise i Rwimiyaga Nyagatare ngo wiyemeje gusahura abaturage ibigori bagenewe na minagri.
Uwo ari we wese yitaye ku mpanuro z’umukuru w’igihugu cyacu yagirira abo ayoboye na we ubwe akamaro bityo twese tukazamuka mu nzego zose z’imibereho myiza. ndabashimiye namwe ba maire mwitwaye neza mu mihigo 2015-2016 mukomereze ahoooo!!


text:
Igazeti ya Leta yo kuwa 12 Nzeri ikubiyemo n’ingingo nshya z’Itegeko Nº 32/2016 ryo ku wa 28/08/2016 rigenga abantu n’umuryango imaze igihe ivugwaho byinshi kugeza n’ubu. Minisitiri Nyirasafari we aravuga ko rije gusubiza ibibazo by’abaturage ariko avuga ko rikeneye kwigishwa abanyarwanda bakarimenya.
Muri iri tegeko hagaragaramo zimwe mu ngingo zavuguruwe harimo n’izirebana n’ubutane bw’abashakanye aho bamwe bavuga ko byorohejwe ndetse ntibavuge rumwe ku ngaruka bishobora kuzatera. Muri iri tegeko hari ingingo zagiye ziyongeraho aho n’ihohoterwa rishingiye ku gitsina rishobora kuba impamvu yo gutana burundu.
Ibindi bishobora gutuma abantu batandukana burundu bigaragara muri iri tegeko harimo , Ubusambanyi, Guta urugo nibura igihe cy’amezi cumi n’abiri, Igihano cy’icyaha gisebeje, Kwanga gutanga ibitunga urugo, Guhoza undi ku nkeke, Ihohoterwa rishingiye ku gitsina, Kumara nibura imyaka ibiri batabana ku bushake bwabo.
Minisitiri mushya w’umuryango Nyirasafari ubwo yarahiriraga izi nshingano nshya kuri uyu wa 6 Ukwakira 2016, yabwiye MAKURUKI ko mu gutora iri tegeko hagiye harebwa igikenewe gisubiza ibibazo Abanyarwanda bari bafite bituma bahura n’ingorane ku bijyanye n’umuryango.
Yagize ati “Ni ukuvuga ngo dushyiraho itegeko risubiza ibibazo Abanyarwanda bari bafite. Abavuga rero ngo ryarabyoroheje cyangwa ryarabikomeje bafite uko babyumva ariko twarebye igisubizo ku kibazo Abanyarwanda bafite”.
Gusa Minisitiri Nyirasafari avuga ko icyo bazakora ari ukurimenyekanisha ku bufatanye n’izindi nzego kuko ari itegeko rikoze neza ariko abanyarwanda b’ingeri zose bakaba bakeneye kurimenya.
Agaruka ku nshingano nshya yahawe, yavuze ko yishimiye ko yahinduriwe inshingano kandi ko zuzuzanya n’izo yari asanzwe akora, avuga ko agiye guteza imbere uburinganire hagati y’umwana n’umugore, Umusore n’umukobwa.
Yavuze ko ikibazo yumva agiye kwitaho cyane muri ubu bubasha yahawe ari ugusura abaturage avuga ko bafite ibibazo mu miryango harimo n’ababana batarasezeranye bigatuma haba amakimbirane mu miryango.
Yagize ati “Numva icyo kintu tuzakomeza kugenda tukiganira n’imiryango inyuranye n’abanyarwanda muri rusange kugirango abantu babane amahoro banatera imbere kuko ahari ibibazo n’amakimbirane gutera imbere ntibiba byoroshye, kandi nshishikajwe nuko umugore n’umugabo batera imbere”.
Nyirasafari yavuze ko hari imbogamizi zuko abantu batarumva neza gusubiza agaciro abagore aho baba bumva ko ari ukuganzwa ariko akavuga ko bazagirana ibiganiro n’inzego zitandukanye mu rwego rwo guhindura imyumvire.
Iyi Guverinoma isigaje imyaka icumi muri Gahunda ya Leta y’imyaka itanu, akaba yavuze ko azakoresha imbaraga mu rwego rwo kugera ku ntego igihugu kiba cyiyemeje “Nzazikoresha mu bwitange bwose bushoboka kugirango mbashe kugira icyo nkora mfatanyije n’abandi"


text:
Imyitwarire mibi ugira imbere y’umukozi akakwigana
Umukozi wo mu rugo hari uburyo aba asanzwe yitwara biri muri kamere ye ariko hari n’ibyo akora abyiganye abakoresha be kandi akenshi ugasanga biba atari na byiza ndetse n’abakoresha ugasanga basaba umukozi kutazajya abikora kandi bo bakabikorera imbere ye.
Kubwira umwana nabi iyo akoze ikosa : Ababyeyi bamwe baratinyuka bagatuka abana babo imbere y’abakozi mu gihe bakoze ikosa ugasanga nk’iyo umwana akoze ikosa uhita uhubuka ukamubwira nabi. Iyo ubikora umukozi akureba nawe aba azabigenza nkuko ubikora kuko abona ko umwana wanyu mwamumenyereje kumutuka no kumukubita igihe hari ikosa akoze niyo ryaba rito.
Kugira umwanda : Hari utuntu duto ushobora gukora umukozi akureba bigatuma atinyuka akaba yabigira akamenyero niyo wowe waba ubikoze ari uko wabuze uko ugira. Urugero ushobora kujya kujyana ibiryo ku meza wihuta waterura ukabona wari ujyanye isahani idahanaguye ukaba ufashe igitambaro kiri hafi yawe niyo cyaba gisa nabi ukaba uragihanaguje. Icyo gihe niba uri kumwe n’umukozi mu gikoni akureba nawe niko azabigenza igihe azaba ari kwihuta kuko abona ko nawe watinyutse ukagihanaguza kandi ubibona ko gisa nabi.
Kumvikana n’ umukozi ibyo mubeshya uwo mwashakanye : Ushobora kugwa mu ikosa runaka wenda ugakubita nk’ikintu mu kirahure utabishaka kikaba kiramenetse kandi muri kumwe n’umukozi. Waba uziko umugabo wawe agira amahane ukavugana n’umukozi ko muza kumubeshya ko umuyaga wahushye idirishya rikikubitaho ikirahure kikaba kiramenetse. Ayo manyanga murayapanga muri kumwe mukabeshya umugabo wawe ariko ujye umenya ko ejo nawe azaguhimbira umutwe akakubeshya.
Iyi ni imwe mu myitwarire abakoresha bakunze kugira imbere y’abakozi babo bo mu rugo ugasanga abakozi nabo barabiganye. Mbere yo kugira ikintu cyose ukora imbere y’umukozi wawe ujye wibuka ko ari wowe rugero rwa mbere aba areberaho.
Gracieuse Uwadata


text:
Umushakashatsi Patrick Fagan akaba anafite impamyabushobozi y’ikirenga(Dogitora) mu bijyanye n’amashusho y’urukozasoni yavuze ko amashusho y’urukozasoni " asenya ingo bucece!” mu bushakashatsi yakoze yasanze agereranyije nibura miliyoni 40 z’Abanyamerika bareba amashusho y’urukozasoni ku buryo buhoraho.
Yagize ati ’’ igice kinini kireba ayo mashusho ni abagabo’’. Akomeza avuga ko ari cyo kigusha cya mbere ku bagabo bakuze. Amashusho y’urukozasoni agenda yangiza imyamya y’ibyiyumvo (senses) ndetse akoreka n’ubugingo bw’umuntu mu rwobo atazabasha kwikuramo. Ibi bigira ingaruka ku bashakanye kuko byangiza uburyo bwo kunyurwa hagati yabo mu gihe batera akabariro.
Ibi ni ibintu usanga abantu bamwe bashaka ko bitavugwaho , ariko intego nyamukuru y’iyi nkuru ni ugutuma nk’abakristo uretse no kuba ari icyaha ,tunabivugire gufasha ababaswe nabyo kubireka, kugirango bavemo abagabo n’abagore bazima mu ngo ndetse no mu itorero.
Dore impamvu 5 zigaragaza ububi bw’amashusho y’urukozasoni ku bashakanye.
1.Yica ibwiyumvo : abagore benshi bafite abagabo babaswe no kureba amashusho y’urukozasoni, bavuga ko abagabo babo baba bameze nk’abadahari mu gihe barimo gutera akabariro, bitewe n’uburyo ibyiyumvo byabo (senses) biba byarangiritse.
2. Gutegereza ibintu by’indengakamere mu gihe cy’imibonano mpuzabitsina : igisata cy’ubucuruzi bw’amashusho y’urukozasoni cyinjiza miliyari nyinshi,niyo mpamvu abagikoramo bashaka abantu kabuhariwe, bagatozwa kugira ngo uzayareba azanyurwe, ariko ibi bitandukanye n’ubuzima bw’abashakanye. Iyo umwe yabaswe no kureba ayo mashusho, iyo ari kumwe nuwo bashakanye ategereza ko ari bumukorere ibisa nibyo yabonye akumva atengushywe iyo bitabaye. Ibi bigakurura gucana inyuma hagatti y’abashakanye.
3.Gutakaza kuba inkoramutima no kwizerana: abagore benshi, nubwo atari bose, bafata abagabo babo nk’ababaca inyuma iyo babafashe bareba amashusho y’urukozasoni, ibi bituma umugabo atangira kugereranya ibyo umugore we amukorera n’ibyo areba muri ayo mashusho. Iyo umugabo akomeje kureba ayo mashusho biyoyora ubucuti hagati ye n’umugore we, bigasenya urugo.
4.Bitera ikimwaro: umugabo wabaswe no kureba amashusho y’urukozasoni, ashyira amakosa ku mugore we ko ariwe nyirabayazana wo kudatuma bakora ibisa n’ibyo abona muri ayo mashusho, bigatuma yumva asa naho ari wenyine. Uko agenda arushaho kubatwa nayo mashusho umutima umucira urubanza agahorana ikimwaro mu mutima no kumva ntacyo ari cyo.
5.Kurushaho kuba mubi no kutanyurwa: umuntu wese ufite ikintu cyamubase ahora ashaka kumenya byinshi kuri cyo atitaye no ku kiguzi bimutwara. Umugabo wabaswe no kureba ayo mashusho ahorana inyota yo kureba amashusho mashya ariko ntanyurwe ngo abizinukwe ndetse akazisanga byaramwangirije ubuzima bikomeye.
"Kuko nanga gusenda, ni ko Uwiteka Imana ya Isiraheli ivuga,nanga n’ umuntu utwikiriza urugomo umwambaro we... "MALAKI 2:16, byaba ari agahomamunwa abashakanye batandukanyijwe no kuba umwe yarananiwe kureka kureba amashusho y’urukozasoni, ariko tutabaye maso byazasenya ingo nyinshi kandi Imana yacu ibyanga urunuka. Tube maso tuneshe iyo mitego ya Satani maze twubake ingo Uwiteka yishimira.


text:
ven.
04
mars
2011
ISOMO RYA MBERE
Igitabo cya Tobiti (Tobi 3, 1-10.16-17)
Muri iyo minsi, jyewe 1Tobiti numva ndashavuye cyane, nsuhuza umutima, ndaturika ndarira; mperako mvuga iri sengesho ryuje amaganya ngira ati 2«Uhoraho, uri intabera kandi n’ibikorwa byawe byose biraboneye. Inzira zawe zose ni ubudahemuka n’ukuri, ni wowe ucira isi urubanza. 3None rero ubu Nyagasani, nyibuka unyitegereze; ntumpanire ibyaha byanjye n’amafuti yanjye, habe n’ibyo abasokuruza banjye bagukoreye. 4Baragucumuriye basuzugura amategeko yawe, uduteza abasahuzi, urupfu hamwe no kujyanwa bunyago, udukwiza imishwaro mu mahanga menshi, maze baduhindura urw’amenyo n’iciro ry’imigani, baratunnyega. 5Ni koko, imanza ugiye kuncira kubera ibyaha byanjye ni nyinshi kandi ntizibera, kuko tutakurikije amategeko yawe kandi ntitugendere mu nzira y’ubutungane imbere yawe. 6None rero, wowe unkoreshe uko wishakiye; utegeke akuka gahere, unkure kuri iyi si, mpinduke igitaka! Koko kandi icyandutira byose ni uko napfa sinongere kubaho, kuko nshengurwa n’agahinda , ko kumva bansebya, kandi bambeshyera. Nyagasani, tegeka mve muri aka kaga, ndeka nigire mu buruhukiro budashira, Nyagasani, ntumpishe uruhanga rwawe kuko ikiruta kuri jye ari uko napfa, aho kubaho mu makuba nk’aya ngaya, kandi narambiwe guhora numva bantuka.»
7Uwo munsi nyine, Sara umukobwa wa Raguweli wari utuye i Ekibatani mu Bumedi, na we yumva umwe mu baja ba se aramututse. 8Koko kandi, Sara uwo yari yarashatse abagabo barindwi, ariko Asimode, ya roho mbi isumbya izindi ubugome, ibica bose batararyamana na we. Nuko uwo muja aramubwira ati «Ntubona ko ari wowe ukenya abagabo bawe! Dore umaze kugira barindwi, ariko nta n’umwe muri kumwe! 9Niba abagabo bawe barashize se, ni cyo cyatuma utuburagiza? Uragende ubasange, ntugasige imbuto, kaba agahungu cyangwa se agakobwa!»
10Uwo munsi umutima wa Sara urashavura cyane, amarira arisesa, maze arazamuka ajya hejuru mu cyumba cya se ndetse ashaka kwimanika; ariko arakomeza aratekereza. Nuko aribwira ati «Byazatuma bannyega data, bamubwira ngo ‘Wari ufite umukobwa umwe gusa wakundaga cyane, maze ibyago bye bituma yimanika!’ Bityo azasazane agahinda akajyane ikuzimu! Ikiruta ni uko jyewe ntakwiyahura, ahubwo nkinginga Uhoraho ngo mpfe, maze sinzongere kumva banshinyagurira.»
16Bidatinze, amasengesho yabo Imana iyumvira mu ikuzo ryayo, 17maze yohereza Rafayeli kubakiza bombi: yagombaga gukura bya bihu byererana ku maso ya Tobiti ngo arebe urumuri rw’Imana; naho Sara umukobwa wa Raguweli, akamwirukanamo ya roho mbi Asimode maze akamushyingira Tobi, umuhungu wa Tobiti. Koko kandi mu bamureshyaga bose, Tobi ni we wari ukwiye kumuhabwa mbere. Muri ako kanya Tobiti ava mu rugo agaruka mu nzu; Sara, umukobwa wa Raguweli, na we aramanuka ava muri cya cyumba cyo hejuru.
ZABURI (Zab 25 (24),2-3, 4-5ab, 6-7, 8-9)
Inyik/ Uhoraho, ni wowe umutima wanjye urangamiye.
Ni wowe niringiye Mana yanjye;
Ndakwiragije sinzakorwe n’ikimwaro,
n’abanzi banjye ntibazanyishimeho!
Ntihakagire n’umwe mu bakwiringira ukorwa n’ikimwaro,
Ahubwo abaguhemukaho nta mpamvu,
bazabe ari bo bakorwa n’isoni!
Uhoraho, menyesha inzira zawe,
Untoze kugenda mu tuyira twawe.
Nyobora mu kuri kwawe kandi ujye umbwiriza,
Kuko ari wowe Mana nkesha umukiro wose.
Uhoraho, ibuka ineza n’urukundo wagaragaje kuva kera na kare.
Ntiwite ku byaha n’amafuti nakoze nkiri muto,
Ahubwo unyiteho ukurikije impuhwe zawe,
ugirire ubuntu bwawe, Uhoraho.
Uhoraho agwa neza kandi ni indakemwa,
Ni cyo gituma abanyabyaha abagarura mu nzira nziza.
Abiyoroshya abaganisha ku butungane,
abacisha make akabatoza kunyura mu nzira ye.
IBANGONDIRIMBO RIBANZIRIZA IVANJILI (Yh 11, 25)
Alleluya Alleluya.
Nyagasani Yezu, uri izuka n’ubugingo!
Watsinze urupfu, urutsindishije urupfu rwawe.
Alleluya.
IVANJILI
+Mariko (Mk 12, 18-27 )
Muri icyo gihe, 18Abasaduseyi baza bagana Yezu, ba bandi bavuga ko kuzuka bitabaho. Baramubaza bati 19«Mwigisha, dore Musa yatwandikiye iri tegeko ngo ‘Umuntu napfa asize umugore batabyaranye, umuvandimwe we agomba gucyura uwo mugore, kugira ngo acikure nyakwigendera.’ 20Habayeho rero abavandimwe barindwi, uwa mbere ashaka umugore maze apfa batabyaranye. 21Uwa kabiri acyura wa mupfakazi, na we apfa batabyaranye. N’uwa gatatu bigenda gutyo. 22Bose uko ari barindwi bapfa badasize imbuto. Amaherezo wa mugore na we arapfa. 23Igihe cy’izuka, nibamara kuzuka, mbese uwo mugore azaba uwa nde muri bo, ko bose uko ari barindwi bazaba baramutunze?»
24Yezu arabasubiza ati «Aho ntimwayobejwe no kutamenya Ibyanditswe, mukirengagiza n’ububasha bw’Imana? 25Erega igihe abapfuye bazazuka, nta we uzagira umugore, nta n’uzagira umugabo, ahubwo bazamera nk’abamalayika bo mu ijuru. 26Naho ku byerekeye ko abapfuye bazazuka, nta bwo mwasomye mu gitabo cya Musa, uko Imana yamubwiriye muri cya gihuru kigurumana iti: ‘Ndi Imana ya Abrahamu, Imana ya Izaki, n’Imana ya Yakobo?’27Nta bwo rero Imana ari iy’abapfuye, ahubwo ni iy’abazima. Mwarayobye cyane!»


text:
Rimwe umu doct, yatanze itangazo aho yavuriraga
ati"Tuvurira 50 000frw ,urwaye tukananirwa
kumuvura tumuha 200 000frw umugabo witwaga Mbeke
wishakira ayo mafaranga aragenda ati"doct, mfite indwara yokutagira icyanga mukanwa ,ibyo ndiye simenya ibyaribyo !mpfa
kurya doct abwira umunurse ati"nzanira umuti uri
mugakarito No 10 baramuha aranywa mbeke ahita acira ati"Kumpaye inkari c? doct ati"Imana ishimwe , urakize icyanga cyagarutse, ubwo wumvise wamenye ko ari nkari mbeke ni umujinya mwinshi atanga
50 000frw arataha hashize nkibyumweru bibiri aragaruka
ati "doct, noneho nadwaye indwara yo kwibagirwa ibintu byose narabyibagiwe .... doct arongera abwira wa munurse ati"ongera
unzanire wa muti mugakarito no 10... Mbeke ati"doct. Urashaka kumpa inkari nanone.. Doct ati" ubwo ubyibutse, Imana ishimwe indwara
yo kwibagirwa, wayikize Mbeke????????????
Urwenya: Umuganga n'umurwyi w'umunyamitwe
Rimwe umu doct, yatanze itangazo aho yavuriraga
Labels: byendagusetsa, gorora imbavu, urwenya


text:
Kwibeshya gukomeye kw’abatararushinga
«Muri iyi minsi ndifuza kuvuga ku byo mbona bimbabaza cyane», ibi byavuzwe na Carlo Brugnoli, Umuvugabutuwa w’Umusuwisi.
Birababaje kubivuga ariko abakiristu benshi batarubaka ingo batekereza ko baba babayeho nabi kubera kutubaka. Ubugaragu bufatwa nk índwara bakwiriye kwikiza badatinze.
Gukundana no kubana bifatwa nk ’umuti wakiza ibibazo byabo kandi ugatanga umunezero.
Ni ukuri gukunda bizana amarangamutima akabije ashobora gufatwa nk’umunezero, ariko amarangamutima araza akongera akagenda. Ibyishimo by’ukuri ntibituruka ku marangamutima ahubwo bituruka ku kuba umuntu yuzuye.
Abatarashinga ingo bamwe na bamwe bifuza gushaka ngo babone ibyishimo, ibyo bikaba bibatera kujya gushaka abafasha ni ukuvuga abantu bumva babuzuza kandi bakabatera kwishima.
Ukuri ni uko umubano ukomeye n’Imana ari wo ushobora kuzuza umutima w’umuntu kandi ukamuzanira umunezero wuzuye.
Niba utishimye si uko utarashaka umugore, inkomoko y ‘ibyishimo bituzuye ifite imizi miremire ihabanye n’uko bamwe bibwira ko biterwa no kuba ingaragu.
Ikindi ni uko ibyishimo biterwa no kugira umufasha ntibikiza kumva ko ubabaye byo bifatwa nk’ikinya kuko nicyo batera umuntu hashira igihe runaka ububabare yahoranye bukagaruka. Ni ikosa rikomeye gutekereza ko gushakana byakuzanira umunezero, niba ufite ibyishimo utarashaka, ufite amahirwe yo kwishima n’igihe uzaba washatse kuko abantu babiri bakennye ku mutima batarashinga ingo bitashoboka ko babona ibyo byishimo ari uko bashinze izo ngo ahubwo ibyishimo nyabyo bituruka ku Mana.
Ndifuza kubashishikariza kwegera Imana no kuyishakaho ubucuti bwihariye, uyisabe kukwereka, kurimbura no gusenya ibitari byiza byaba bikurimo niba ariko watekerezaga. Imana iragusaba kuyisanga no kugirana umubano mwiza utigeze utekereza.
Iyi ni imirongo yo muri bibiliya watekerezaho:
1.Yakobo 4:8 (mwegere Imana nayo izabegera yemwe banyabyaha nimukarabe, namwe ab’imitima ibiri nimwiyeze imitima
2.Zaburi 23:6 (ni ukuri kugirirwa neza n’imbabazi bizanyomaho iminsi yose nkiriho, nanjye nzaba mu nzu y’Uwiteka iteka ryose)
3.Zaburi 73:28 (ariko njyeweho kwegera Imana ni ko kwiza kuri jye, Umwami Uwiteka ni we ngize ubuhungiro kugirango namamaze imirimo wakoze yose)
ISUGI Gloriose


text:
Uburyo bwagufasha kugira ubushake bwo gutera akabariro
Ubusanzwe abantu batagira ubushake bwo gutera akabariro usanga bakoresha umuti wa Viagra kuko ariwo wabaye gikwira. Gusa siyo yonyine ikoreshwa mu kuvura kugira ubushake buke kuko hari na Levitra, Cialis n’indi itandukanye.
Nubwo iyi miti ikoreshwa mu kuvura ariko hari n’ibindi bibi ishobora gutera uwayikoresheje nko kureba ibicyezicyezi, umutima guteragura cyane, kuba washyukwa bikarenga amasaha 4, bigasaba kwitabaza muganga, n’ibindi.
Muri iyi nkuru tugiye kukubwira, ibyo wowe wakitegurira mu rugo bikagira akamaro kimwe no gukoresha iyo miti nyamara byo nta zindi ngaruka byagutera.
Urasabwa ibintu bibiri gusa mu kwikorera viagara
- Igisate cya Watermelon
- Ibisate 2 by’indimu
• Uko bikorwa
Watermelon urayiharura gusa ukavanaho agahu k’inyuma. Kiriya gusa n’umweru ntugikuraho kuko kirimo ibinyabutabire byinshi byongera akanyabugabo nka citrulline na lycopene. Iyo urangije ukatamo uduce duto noneho ugashyira mu mashini yabugenewe ugakoramo umutobe. Utayifite washyira mu kintu gisa neza, ugakamura n’ingufu.
Uwo mutobe urawucanira ukabira ukabona gukamuriramo ya ndimu. Urabivanga neza ugaterura ku ziko noneho ukamimina bimaze guhora.
Ubibika ahantu heza mu icupa ry’ikirahure
• Uko bikoreshwa
Mu gitondo nta kindi kintu urashyira mu nda unywa ibiyiko 2 cg 3, bitewe n’ibiro ndetse nuko ureshya. Kimwe na mbere yo kurya ibya ku manywa cyangwa nijoro
N’ikindi gihe cyose wawunywa ariko ukawunywa mbere yo kugira ikindi urya.
• Icyitonderwa
Niba wakoresheje imashini yabugenewe kandi ukaba wizeye isuku, si ngombwa kuwuteka.
Niba uwunyoye umaze igihe ukumva wahinduye icyanga wumene ukore undi
Nta kindi kintu ugomba kuvangamo, yaba isukari, umunyu cg ikindi icyari cyo cyose. Isukari yangiza bya binyabutabire bya citrulline na lycopene twabonye ko bifasha mu kongera ubushake bwo gutera akabariro biboneka muri watermelon
Uwukoresha kuriya twavuze gusa kandi uyu muti ufasha abagore n’abagabo batakigira ubushake bwo gutera akabariro
Byatanzwe na Biramahire Francois


text:
Yakijijwe no gutaka
Abantu benshi baramucyaha ngo ahore, ariko arushaho gutaka ati : « mwene Dawidi, mbabarira. » Yesu arahagarara arababwira ati : «nimumuhamagare ».Bahamagara impumyi barayibwira bati : « Humura haguruka araguhamagara . »…Yesu arayibwira ati : « igendere, kwizera kwawe kuragukijije. Uwo mwanya arahumuka amukurikira mu nzira. Mariko 10 : 48- 52.
Iyi ni inkuru y’umuntu witwaga Barutoromayo, wicaraga ku muhanda asabiriza kuko yari impumyi. Ku mubiri we koko hagaragaragaho ikibazo cy’amaso atabona, ariko ururimi rwo rwari ruzima kuko yabashaga kuvuga kandi n’amatwi ye yarumvaga.
Igihe cya Yesu , nawe yarabimenye ko hari umugabo witwa Yesu mwene Dawidi ugenda akora ibitangaza byo gukiza indwara, abibika mu mutima nawe yizera ko amubonye yabasha kumukiza Imana ishimwe cyane.
N’ubwo atarebaga ariko amatwi ye yumva ko Yesu aje aho yari yicaye kuko hari ku nzira. Aribwira ati simubona ariko ndataka musabe ambabarire. Ntabwo yamusabye amafaranga, ahubwo yamusabye ikiruta amafaranga, aha twigishwa kumenya ubushobozi bw’uwo dusaba ntitumusabe ibintu bimara akanya gato bigashira.
Yicaye, yumva abantu benshi batambuka amenya ko Yesu arimo ; arataka cyane ati Mwene Dawidi mbabarira, ateza umutekano muke kubwo gutaka. Abantu bibereye mu bisubizo, babasha no kureba Yesu bakamenya niba ari mugufi cyangwa niba ari muremure, bagendana nawe bareba ibitangaza akora, bati ceceka wisakuriza umwigisha. Ariko ngo arushaho gutaka cyane ibintu birahagarara pe!
Yesu nubwo yari mu bantu benshi, aramwumva Imana ishimwe cyane. Atanga itegeko ati nimumubwire aze. Haleluya ! Ahwi ! arahaguruka ntiyibuka n’umwitero we, ngo arawusiga, icyo yashakaga yari agiye kukibona naho iby’umwitero yari kuzabona n’undi, afite amaso areba. Umwami Yesu aramusobanuza neza ati ushaka ko nkugirira nte ? Ati : «Ndashaka guhumuka. » Yesu aramubabarira arahumuka ngo agendana nawe mu nzira.
Ibyo dukeneye birahari kandi tuzi yuko Yesu ari kumwe natwe. ubwo rero n’ubwo hari ibitubuza gutaka, ntidukwiye gutuza, dukwiye gukomeza tugataka, tugahamagara cyane, mwene Dawidi arumva. Abari bari kumwe na Yesu icyo gihe, bari bameze nk’abantu bafite ibisubizo byose kuko babonaga byinshi mu gihe bagendanaga na Yesu. Bumvaga amajwi yo gutaka batayihanganiye kubera umwanya bari barimo. Nk’urugero uyu munsi hariho abatumva umuntu utaka asaba Imana ibiryo kubera ko kuri bo icyo atari icyifuzo. Ariko turacyafite abantu barara ubusa kubera ubukene, n’abandi batakishwa n’ibindi. Ntibakwiye gucecekeshwa. Aba bantu bagendanaga na Yesu bacecekesha barutoromayo, ntibumvaga ko nawe agendanye na Yesu byamubera.Ariko nyuma barahindukira bati humura araguhamagaye.
Hari ibintu umuntu ageraho abiheshejwe no gutakira Imana kandi cyane.Agatitiriza kugeza igihe abonye agakiza k’Imana. Nturambirwe gusenga, ntabwo wari warangiza, we kwita ku majwi agucecekesha akubwira ko byarambiranye ,ko bimaze igihe, ko ntawutaragusengeye, oya Imana ntirambirwa. Komeza ubibwire Yesu.
Siga ibikuremerera usange Yesu arakubabarira kandi ugire ubwenge bwo kumenya gusobanura neza icyo wifuza nk’uko barutoromayo yavuze ati ndashaka guhumuka kandi mbere yarasabaga imbabazi. Ushobora kubwira Imana ngo ikugirire neza, si bibi ariko ntusobanuye neza icyo wifuza, tobora uvuge neza icyo ushaka kandi nturambirwe uzabona agakiza k’Imana.Gubwa neza, Amen.


text:
dore noneho agakino tugiye kwikinira urajya wandika ikintu cyakokamye mubuzima bwawe kuburyo ugitekereza burigihe kandi iyo ugikora ubawumva wagezeyo ntakindi usigaje reka mbyandike mucyongereza nibwo binyorohera twagiye FRIENDS,DRUGS,ALCOHOL,FAMILY,CAR DRIFTING,SHOPPING,SLEEPING,SOME ONE SPECIAL,SE//.X,CHATTING ON FCBK,PORKN,FOOD,SWAG ADDING GAMEZ,T V,CELL PHONE,WORK ,FOOT BALL,MUSIC ,WEARING ,AND OTHERS I FORGET COMMENT UR ADDICTION LET GO hanyuma abahuza bamenyane bajye bagirana inama
Agakino:urajya wandika ikintu cyakokamye mubuzima bwawe
Shyiraho Igitekerezo!
Subscribe to: Post Comments (Atom)


text:
Nyabihu:Abaturage barasabwa gusobanukirwa ko inguzanyo atari impano
Angela yasabye abanyamabanki kujya bagira inama abaturage z’uko inguzanyo ikoreshwa Kimwe mu biri ku isonga muri Nyabihu gitera bamwe kutishyura neza cyangwa kuba ba bihemu ni inguzanyo bahabwa bakazijyana mubyo zitagenewe. Bamwe mu bakozi b’ibigo by’imari bavuga ko kujyana inguzanyo mubyo itagenewe,bikunze gukorwa bituma uwatse inguzanyo ahomba bityo kwishyura bikagorana,bamwe bagakurizaho kuba ba bihemu. Umwe mu bakora mu kigo cy’imari... Read More
Nyabihu:Abaturage barasabwa gusobanukirwa ko inguzanyo atari impano
Kimwe mu biri ku isonga muri Nyabihu gitera bamwe kutishyura neza cyangwa kuba ba bihemu ni inguzanyo bahabwa bakazijyana mubyo zitagenewe. Kudakoresha inguzanyo neza byagaragajwe nk’imbogamizi mu kutishura neza Bamwe mu bakozi b’ibigo by’imari bavuga ko kujyana inguzanyo mubyo itagenewe,bikunze gukorwa bituma uwatse inguzanyo ahomba bityo kwishyura bikagorana,bamwe bagakurizaho kuba ba bihemu. Umwe mu bakora mu kigo cy’imari yagize ati... Read More
Rutsiro: Urubyiruko rusanga “Iteganyirize Rubyiruko izabafasha kudapfusha ubusa amafaranga
Urubyiruko rwo mu karere ka Rutsiro rutangaza ko gahunda yo kwizigamira amafaranga yiswe Iteganyirize rubyiruko izatuma rudapfusha ubusa amafaranga make rubona. byatangajwe kuwa 28 Ukwakira 2015 ubwo ku bufatanye bw’umushinga Global Communities muri gahunda‘‘Usaid Ejo heza’’ikigo cy’imari icirirtse COOPEC cyatangizaga iyi gahunda ku mugaragaro,urubyiruko rukaba ruvuga ko nyuma y’amezi abiri y’igerageza bamaze kwiteza imbere bakoresheje... Read More
Ngoma: Urubyiruko ruracyafite ubwoba bwo gufata inguzanyo mu mishinga ibateza imbere
Mu gihe urubyiruko rwashyiriweho gahunda zibafasha kubona inguzanyo ngo biteze imbere zirimo n’izibafasha kubona ingwate mu mabanki, bamwe mu rubyiruko bo mu karere ka ngoma baravuga ko bagifite ikibazo cyo kwitinya mu gufata izi nguzanyo. Ubwo bari bitabiriye kongere y’urubyiruko mu karere ka Ngoma kuri uyu wa 30/04/2015, mu rubyiruko ruhagarariye urundi mu mirenge rugera kuri 50 habonetse umwe wavuze ko yihangiye umushinga nubwo yagaragaje... Read More
Bugesera: Urubyiruko rurakangurirwa umuco wo kwizigamira
Gahigi Jean Claude ni umuhuzabikorwa w’inama y’igihugu y’urubyiruko mu karere ka Bugesera Inama y’igihugu y’urubyiruko mu karere ka Bugesera ihamagarira urubyiruko kugira umuco wo kuzigama nka kimwe mu byarufasha kwiteza imbere. Gahigi Jean Claude ni umuhuzabikorwa w’inama y’igihugu y’urubyiruko mu karere ka Bugesera aravuga ko ubwizigame mu rubyiruko bufatwa nk’inkingi yarufasha kurwanya ubukene. Agira ati “ urubyiruko iyo... Read More
Nyamasheke: Bibwiraga ko banki ziyobokwa n’abakire gusa
Bamwe mu rubyiruko rwo mu karere ka Nyamasheke bavuga ko bibwiraga ko banki ziyobokwa n’abantu bafite amafaranga menshi bakumva ko nta mpamvu yo kuzigana kubera ko bataragera ku bushobozi bukomeye. Nyuma yo gusobanurirwa n’abayobozi b’ibigo by’imari bikorera mu karere ka Nyamasheke bakababwira ibyiza byo gukorana n’ibigo by’imari, uru rubyiruko ruratangaza ko rwamaze gutinyuka ndetse ngo bagiye gutangira gukorana n’ibigo by’imari... Read More
Ngoma: Nyuma yo kumenya neza imikorere ya BDF koperative z’urubyiruko ziyemeje kuyigana
Urubyiruko rwo mu murenge wa Mutendeli rwibumbiye muri koperative KOISHIMU rwatangiye umushinga wo korora amafi, ruvuga ko nyuma yo gutangira umushinga wabo bakabona ari mwiza bagiye kugana ikigo cyabashyiriweho cy’ingwate BDF (Busness Development Fund) ngo bagure umushinga wabo, kandi kibafasha mu kubona inguzanyo.. Nyuma yo kwitabira kongere y’ururbyiruko yabaye tariki 17/05/2014 bagasobanurirwamo imikorere y’ikigega cy’ingwate ... Read More
Rutsiro : Abahagarariye urubyiruko n’ibigo by’imari baganiriye uburyo hanozwa imitangire y’inguzanyo
Urubyiruko ruganira n’ibigo by’imari ngo harebwe uburyo rwahabwa inguzanyo Abahagarariye inama y’igihugu y’urubyiruko ku rwego rw’akarere n’imirenge igize akarere ka Rutsiro baganiriye n’abayobozi b’ibigo by’imari binyuranye bikorera mu karere ka Rutsiro, ndetse n’abakozi bashinzwe gufasha urubyiruko mu gutegura imishinga iciriritse no kwiteza imbere, mu rwego rwo kumenya uko imikoranire ihagaze hagati y’ibigo by’imari n’urubyiruko... Read More
Gakenke: Bank accounts, Youths’ capital
Youth are being appealed to seek financial services in the small scale financial institutions through opening the bank accounts where they will get capital to invest in the projects and develop. Youth in the training This was said by the mayor of Gakenke district on Wednesday the 24th.May.2013 during the closure of 5 days training for the youth. About 150 youth in Gakenke district were trained on job creation, preparing and managing projects. “The... Read More


text:
Ubwo hashyingurwaga Umurambo w’Umwana wa Gasige Desire, Umwana wari umunyeshuli rya Notre Dame de la Paix (GSND) Cyanika wari uri mu bizamini bya Leta bisoza amashuri yisumbuye warohamye mu kizenga kiri mu Karere ka Nyamagabe hafi y’aho yigaga, Ubuyobozi bw’aka karere bwavuze ko nyakwigendera azize uburangare bwabo (akarere).
Nyakwigendera Desire Gasiga w’imyaka 19 yari ari gukora ibizamini bya Leta bisoza umwaka w’amashuri yisumbuye mu ishuri rya Notre Dame de la Paix (GSND) Cyanika.
Ku(...)
Ubwo hashyingurwaga Umurambo w’Umwana wa Gasige Desire, Umwana wari umunyeshuli rya Notre Dame de la Paix (GSND) Cyanika wari uri mu bizamini bya Leta bisoza amashuri yisumbuye warohamye mu kizenga kiri mu Karere ka Nyamagabe hafi y’aho yigaga, Ubuyobozi bw’aka karere bwavuze ko nyakwigendera azize uburangare bwabo (akarere).
Nyakwigendera Desire Gasiga w’imyaka 19 yari ari gukora ibizamini bya Leta bisoza umwaka w’amashuri yisumbuye mu ishuri rya Notre Dame de la Paix (GSND) Cyanika.
Ku cyumweru taliki ya 13 Ugughyingo Desire yajyanye na bagenzi be ku kidendezi cyaretsemo amazi ahari umwobo Abashinwa bacukuragamo amabuye bubaka umuhanda, ku bw’amahirwe macye Gasiga Desire aza kurohama abura ubutabazi.
Inkuru y’incamugongo yageze ku babyeyi be aho batuye mu Karere ka Ruhango ko umwana wabo yarohamye muri iki kizenga kandi atarakurwamo, ni ko guhita bishakamo uburyo kugira ngo bajye kureba iby’iyi nkuru bi bari bamaze kwakira.
Ababyeyi bamaze kugera aha, bitabaje inzego z’umutekano kugira ngo bakuremo umubiri wa nyakwigendera wari umazemo amasaaha 12 yose.
Ku mugoroba wo kuri uyu wa Kabiri, mu muhango wo gushyingura nyakwigendera, Nteziryayo Andree ushinzwe uburezi mu karere ka Nyamagabe wari waje nk’intumwa y’aka karere (aho uyu mwana yaguye) yavuze ko ubuyobozi bw’akarere bwishinja uruhare mu rupfu rwa nyakwigendera.
Ati “Ahantu uyu mwana Desire yaguye nk’akarere ka Nyamagabe twaraharangariye kubera ko tutigeze tuhasiba, none kubera urupfu rw’uyu mujyambere ni bwo tugiye kuhasiba..,mwihangane.”
Uyu muyobozi kandi amaze kuvuga aya magambo atakiriwe neza na bamwe mu batabaye, yakomeje avuga ko Akarere ka Nyamagabe kijeje umuryango wa Desire kuzakurikiranira hafi ibijyanye n’ubwishingizi.
Ati ” Bavandimwe, bitewe n’uko uriya mwobo umwana yaguyemo wacukuwe n’abashinwa kandi bafite contrat y’akazi bakoraga, tugiye gukurikiranira hafi iby’ubwishingizi by’ibi byago, kuko uriya mwobo bagombaga kuwusiba utaradutwara ubuzima bw’abantu.”
Umuyobozi w’ikigo nyakwigendera yigagaho n’abandi bana babanaga mu buzima bw’ishuri bavuga ko yari umwana ufite umwete wo kwiteza imbere kuko yari yaratangiye umushinga wo gukora Film Documentaire y’ishuri rya Notre Dame de la Paix (GSND) yigagaho mu rwego rwo kurifasha kwizihiza yubile yaryo.Source :Umuseke
Gasiga Desire (muruziga rutukura) we na bagenzi be biganaga ubwo bari mu byishimo akaza kuhasiga ubuzima (ifoto yafashwe n’abo bari bari kumwe):Photo/Umuseke
Yanditswe na Ubwanditsi/MUHABURA.rw
Nanjye Rwose Mbabajwe Cyane Nurupfu Rwa Mugenzi Wacu Gasiga, Njye Niga Muri Groupe Scolaire Saint Nicolas Cyanika Ark Ndasaba Cyane Kugirango Abayobozi Bikigo Bareke Kushyiraho Ibihano Bikaze Kuko Kugirango Bajye Aho Ngaho Kure Basaga Nkabagiye Aho Abayobozi Batari Bugere Ikindi Ndanihanganisha Umuryango Wa Gasiga Kdi Niyigendern Tuzahora Tumwibuka.


text:
Abasize ibyabo bagakurikira Yesu, yabahaye ibiruta incuro 100…! – Simeon Ngezahayo
Ni uko Petero aramubwira ati “Dore twebweho twasize byose turagukurikira.” Yesu aramubwira ati “Ndababwira ukuri yuko nta wasize inzu, cyangwa bene se, cyangwa nyina, cyangwa se, cyangwa abana, cyangwa amasambu ku bwanjye no ku bw’ubutumwa bwiza, utazahabwa ibiruta incuro ijana muri iki gihe cya none, ari amazu, ari bene se, ari bashiki be, ndetse na ba nyina, n’abana, n’amasambu hamwe no kurenganywa, maze mu gihe kizaza akazahabwa ubugingo buhoraho” Mariko 10:28-30.
Iki ni ikiganiro Yesu yagiranye n’abigishwa be, ariko by’umwihariko Petero kuko ari we wabajije Yesu ikibazo cyari kimuhangayikishije. Yibazaga ibyo yasize byose ku bwo gukurikira Yesu, akibaza icyo azunguka. Natwe hari ibyo twasize, ndetse ni byinshi. Icyo Yesu yashubije Petero ni igisubizo ku byo tujya twibaza mu buzima.
Yesu aramubwira ati “Ndababwira ukuri yuko nta wasize inzu, cyangwa bene se, cyangwa nyina, cyangwa se, cyangwa abana, cyangwa amasambu ku bwanjye no ku bw’ubutumwa bwiza, utazahabwa ibiruta incuro ijana muri iki gihe cya none, … hamwe no kurenganywa, maze mu gihe kizaza akazahabwa ubugingo buhoraho.”
Yesu amaze guhamagara abigishwa be, yabatumye kwamamaza ubutumwa bwiza bw’ubwami bw’Imana ariko ababuza kujya bitwaza uruhago rurimo ifeza, cyangwa imvumba, cyangwa inkweto, … (Luka 10:5).
Amaze gutuma abigishwa 70, baragiye bamamaza ubutumwa bwiza kandi bamara igihe bakora ibyo n’ubwo nta feza, ibyokurya cyangwa kunywa cyangwa imyambaro bari barajyanye. Ni nk’uwavuga abamisiyoneri b’iki gihe. Ibyabo barabisize, ariko batungwaga n’abakunzi ba Yesu babagaburiraga bakanabambika, barangiza bakabasabira umugisha bagakomeza ahandi.
Urumva nk’umuntu wasize isambu kandi ari yo ivamo ibimutunga, yagombaga kugira impungenge kuko bamaraga igihe kirekire bagenda. None se ni bangahe, abo tuzi n’abo tutazi basize ibyabo, ingo n’imiryango yabo, bakaba babayeho kandi basangira n’abo batigeze kumenya, bakabambika, bakabakorera ubukwe, bakabarihira amashuri (bamwe bararangije), bakababera ba se na ba nyina? Aba tubasanga mu mujyi wa Kigali n’ahandi mu byaro, kandi nta kindi gituma babikorerwa keretse ku bw’ubutumwa bwiza. Nta bandi kandi babibakorera, ni abakunzi ba Yesu.
Reka nitangeho urugero, jyewe mama wambyaye ni umwe, ariko ba mama mfite ni benshi kandi sinigeze mbasaba kumbera ba mama kuko mfite ubyitwa kandi ubikwiriye. Ariko ku bw’urukundo rw’abana b’Imana, babonye ko ari ngombwa kumbera ba mama. Uzi kugira ngo umuntu yemere kwitwa nyoko atarakubyaye? Reka abavandimwe mfite bo sinabababara ngo mbarangize, ba papa na bo ni uko! Nawe rero ni uko, ndetse ababyeyi bo bagira abana benshi batabyaye, imfubyi na zo zikagira ababyeyi batazibyaye. Mbega ukuntu Yesu ari mwiza!
Abakunzi ba Yesu tunejejwe n’umuryango yaduhaye mu nzu y’Imana. Nkimara gukizwa nasize incuti nyinshi, kuko nari umunyeshuli kandi w’umuhanga kandi uturuka mu muryango wifashije. Bitewe n’urukundo Imana inkunda, ntiyashimye ko ngumana n’incuti zo mu isi zitazagira icyo zimarira, ahubwo yampaye agakiza kugira ngo nyuma izampe ubugingo buhoraho mbane na yo iteka ryose. Nyuma yo gukizwa rero nahereye kuri zeru, mbona incuti nshya n’ababyeyi n’ibindi ntatekerezaga. Nzi ko hari benshi byagendekeye nkanjye.
Imana ishimwe! Jyewe mbona incuro ijana (100) zararenze, kuko yambabariye ibyaha ntari kubona ikiguzi ntanga ngo mbabarirwe, yongeraho ababyeyi benshi, abavandimwe n’incuti n’indi migisha nkenera nkiri mu isi.
Muri iki gihe cya none, bigaragara ko gukurikira Yesu bizana inyungu muri byose kuko birimo isezerano ry’ubuzima bwa none n’ubuzaza na bwo. Urukundo Imana idukunda ni isoko y’imigisha yose: ubuzima buzira umuze, ubukungu, umutekano n’ibindi bifitanye isano no guhirwa mu buzima. N’ubwo abakiranirwa rimwe na rimwe bagubwa neza, ariko uburyo bwizewe bwo gutera imbere ni ukubaha Imana no gukomeza amategeko yayo. Tukiri mu isi rero, imigisha izatuzaho kuko twubashye Imana, ndetse no mu gihe kizaza Yesu aduhe ubugingo buhoraho.
Gusa ibi byiyongeraho kurenganywa (Mariko 10:30), kuko isi iratwanga, n’imibiri yacu ikababazwa tuzira urukundo dukunda Yesu. Yesu ntiyigeze akuraho kubabazwa (Mariko 13:13; Yohana 15:18), ariko hamwe n’ibyo yadusezeranije ko tuzahozwa ku bw’imigisha azadukubira incuro 100, zirimo incuti no kugubwa neza k’uburyo bwinshi. Niba Imana ari incuti yacu, tugomba kwihanganira ibigeragezo kandi tukayishimira ko yaturemeye umunezero usaga hagati y’imibabaro tunyuramo.
Simeon Ngezahayo